text:
Widikije ditabuja dia Mose
“Bua ditabuja, pakakola Mose, wakabenga bua kumubikilabu muana wa muana wa bakaji wa Palô.”—EB. 11:24.
1, 2. a) Pavua Mose ne bidimu 40, wakangata dipangadika kayi? (Tangila tshimfuanyi.) b) Bua tshinyi Mose wakasungula bua kukengeshibua pamue ne bantu ba Nzambi?
MOSE uvua mumanye tshivua Ejipitu mua kumupetesha. Uvua umona miaba minene ya bantu babanji milengeja bimpe. Uvua mu dîku dia mfumu. ‘Bakamulongesha meji onso a bena Ejipitu,’ pamuapa bu mudi malu a dizola, a mabulunge, a makumi ne malu makuabu a sianse. (Bien. 7:22) Uvua ne diakalenga dia kupeta bubanji, bukole ne malu makuabu bivua muena Ejipitu kayi yonso kayi mua kupeta to.
2 Kadi pakakumbaja Mose bidimu 40, wakangata dipangadika divua dikemeshe bena mu dîku dia mfumu wa mu Ejipitu bavua bamukoleshe. Wakasungula bua kuikala mupika pamutu pa nsombelu uvua bena Ejipitu bamona bu muimpe. Bua tshinyi? Bualu uvua ne ditabuja. (Bala Ebelu 11:24-26.) Ditabuja diakambuluisha Mose bua kumona kule pamutu pa kutangila anu bintu bivua bimunyunguluke. Bu muvua Mose munange Nzambi, wakitabuja Yehowa, eu “udi kayi umueneka,” ne uvua muitabuje ne: milayi ya Nzambi ivua ne bua kukumbana.—Eb. 11:27.
3. Netuandamune nkonko kayi isatu mu tshiena-bualu etshi?
3 Tudi petu ne bua kumona kule pamutu pa kuimanyina pa bintu bidi bimueneka ne mêsu. Tudi ne bua kuikala “munkatshi mua badi ne ditabuja.” (Eb. 10:38, 39) Bua kukolesha ditabuja dietu, tukonkononayi malu adibu bafunde bua Mose mu Ebelu 11:24-26. Patudi tuenda tukonkonona malu aa, keba mandamuna a nkonko eyi: Mmunyi muvua ditabuja diambuluisha Mose bua kubenga kulonda majinga a mubidi? Mmunyi muvua ditabuja dimuambuluishe bua kuanyisha mudimu wende pavuabu bamusendeka? Bua tshinyi Mose uvua “mutuishile mêsu ende ku dipeta dia difutu”?
WAKABENGA KULONDA MAJINGA A MUBIDI
4. Ntshinyi tshivua Mose mumanye bua ‘disanka dia bubi’?
4 Bu muvua Mose ne ditabuja, wakamona ne: ‘disanka dia bubi’ divua dia tshitupa tshîpi. Bamue bantu bavua mua kuela meji ne: nansha muvua ditendelela dia mpingu ne malu a manga bitua ntanga tshibua mu Ejipitu, ke bivua bienze bua Ejipitu ikale bukalenge bua kumpala bua bukole bua pa buloba bujima, pavua eku bantu ba Yehowa bakenga bu bapika. Nansha nanku, Mose uvua mumanye ne: Nzambi uvua mua kushintulula malu. Nansha muvua malu a bamue bantu amueneka bu avua aya kumpala, Mose uvua witabuja ne: bantu babi nebabutuke. Nunku, kavua mulekele “disanka dia tshitupa tshîpi dia bubi” dimushima nansha.
5. Ntshinyi tshitudi mua kuenza bua kukandamena “disanka dia tshitupa tshîpi dia bubi”?
5 Mmunyi muudi mua kukandamena “disanka dia tshitupa tshîpi dia bubi”? Uvuluke ne: disanka dia bubi ndia lupitapita. Ikala ne mêsu a ditabuja bua kumona ne: “buloba budi bupita ne majinga abu kabidi.” (1 Yone 2:15-17) Ela meji bua tshiafikila bantu babi badi kabayi banyingalala. Badi pa ‘muaba wa busenu, nebajimijibue tshiendelele.’ (Mus. 73:18, 19) Paudi kumpala kua diteta dia kuenza bubi kampanda, udiebeje ne: ‘Ndi musue bua malu kayi amfikile mu matuku atshidi alua?’
6. a) Bua tshinyi Mose wakabenga bua “kumubikilabu muana wa muana wa bakaji wa Palô”? b) Ntshinyi tshidi tshikuleja ne: Mose uvua muangate dipangadika dimpe?
6 Ditabuja dia Mose diakamuambuluisha kabidi bua kusungula mudimu wa kuenza. “Bua ditabuja, pakakola Mose, wakabenga bua kumubikilabu muana wa muana wa bakaji wa Palô.” (Eb. 11:24) Mose kavua muele meji ne: uvua mua kuenzela Nzambi mudimu bu muena mu lubanza lua mukalenge ne pashishe kuambuluisha bana babu bena Isalele ne bubanji ne diakalenga bivuaye upeta to. Kadi Mose uvua mudisuike bua kunanga Yehowa ne mutshima wende wonso, ne muoyo wende wonso ne bukole buende buonso. (Dut. 6:5) Dipangadika dia Mose diakamukuba ku tunyinganyinga tua bungi. Mu katupa kîpi bena Isalele bakapawula bubanji bua bena Ejipitu buvuaye mulekele. (Ekes. 12:35, 36) Bakapuekesha Palô milongo ne kufuaye. (Mus. 136:15) Kadi Mose yeye wakashala ne muoyo ne Nzambi wakenza nende mudimu bua kulombola tshisamba tshijima bua kuikalatshi mu bukubi. Muoyo wende uvua bushuwa ne tshipatshila.
7. a) Bilondeshile Matayi 6:19-21, bua tshinyi tudi ne bua kutangila masanka a matuku atshilualua? b) Londa bualu budi buleja dishilangana didi pankatshi pa masanka a ku mubidi ne a mu nyuma.
7 Biwikala nsonga Ntemu wa Yehowa, mmunyi mudi ditabuja mua kukuambuluisha bua kusungula mudimu wa kuenza? Wewe mulongolole kumpala kua dîba tshiwenza, neuleje ne: udi ne meji. Kadi, kuitabuja milayi ya Nzambi nekukusakaku bua kudibutshila bintu bua tshitupa tshîpi anyi, peshi bua tshiendelele? (Bala Matayi 6:19-21.) Sophie, uvua muji wa maja mumanyike uvua pende mudiele lukonko elu. Bakamupesha makuta mu tshilongelu tshiabu ne kumubandisha muanzu ne kumutekabu ku mutu kua bisumbu bia baji ba maja bia mu États-Unis mujima. Udi wamba ne: “Bivua bingenza disanka bua muvua bantu bantumbisha. Mvua mu bulelela ndimona mupite bena mulongo nanyi bonso. Kadi tshivua ne disanka to.” Pashishe Sophie wakatangila filme wa Les jeunes s’interrogent... Que vais-je faire de ma vie ? Udi wamba ne: “Ngakamona ne: bulongolodi ebu buvua buenze bua nshintakaje ntendelelu wanyi wa Yehowa ne muoyo mujima ku diakalenga ne butumbi bivua bantu bampesha. Ngakasambila bikole. Pashishe ngakalekela mudimu wanyi wa dija maja.” Sophie udi umvua bishi bua dipangadika divuaye muangate? Udi wamba ne: “Nsombelu wanyi wa kale katu unsamina muoyo to. Lelu ndi ne disanka diya ne panshi. Meme ne bayanyi tudi bampanda-njila. Katuena bende lumu to, ne tudi ne bintu bikese bia ku mubidi. Kadi tudi ne Yehowa, tudi ne balongi ba Bible ne tudi ne bipatshila bia mu nyuma. Tshiena nyingalala nansha kakese.”
8. Mmubelu kayi wa mu Bible udi mua kuambuluisha nsonga bua kusungula tshia kuenza ne muoyo wende?
8 Yehowa mmumanye tshiudi natshi dijinga. Mose wakamba ne: ‘Yehowa Nzambi wenu udi musue nuenze malu kayi? Mbua kutshina Yehowa Nzambi wenu ne kuenda mu njila yende yonso, ne bua kumusua ne bua kuenzela Yehowa Nzambi wenu mudimu ne mitshima yenu yonso, ne bukole buenu buonso, ne bua kutumikila mikenji ya Yehowa ne mêyi ende angakunuambila lelu bua nuenu kukuma dikasa dimpe.’ (Dut. 10:12, 13) Pautshidi nsonga, nsungula mudimu wakambuluisha bua kunanga Yehowa ne kumuenzela mudimu ne ‘mutshima webe wonso ne bukole buebe buonso.’ Ikala mushindike ne: kuenza nunku ‘nekukukumishe dikasa dimpe.’
UVUA WANYISHA MUDIMU WENDE
9. Leja bua tshinyi bivua mua kuikala bikolele Mose bua kukumbaja mudimu wende.
9 Mose “wakamona bundu bua Kristo buikale bubanji bunene kupita biuma bia mu Ejipitu” (Eb. 11:26) Bavua bapeshe Mose mudimu wa kuikala “Kristo” anyi wa “Muela manyi” bualu Yehowa nkayende uvua mumusungule bua kupatula bena Isalele mu Ejipitu. Mose uvua mumanye ne: tshivua mudimu mukole kabidi wa “bundu.” Muena Isalele mukuabu wakamuambila ne kapeja ne: ‘Wakukuteka mukalenge wetu ne mulumbuluishi wetu nganyi?’ (Ekes. 2:13, 14) Panyima pa matuku, Mose nkayende wakebeja Yehowa ne: ‘Mmunyi muikala Palô mua kunteleja?’ (Ekes. 6:12, NWT) Mose wakaleje Yehowa ntatu ne buôwa bivuaye nabi bua kudilongolola ne kutantamena bipendu. Mmunyi muvua Yehowa muambuluishe Mose bua kukumbaja mudimu wende mukole eu?
10. Mmunyi muvua Yehowa muambuluishe Mose bua mudimu uvuaye mumupeshe?
10 Tshia kumpala, Yehowa wakajadikila Mose ne: “Nengikale nebe.” (Ekes. 3:12) Tshibidi, Yehowa wakamupesha dishindika pakamupeshaye dimue dia ku diumvuija dia dîna diende. Wakamuambila ne: ‘Nendue tshindi nsungula bua kulua.’ * (Ekes. 3:14, NWT) Tshisatu, wakapesha Mose bukole bua kuenza bishima, bualu buvua bujadika ne: Nzambi uvua bushuwa mumutume. (Ekes. 4:2-5) Tshinayi, Yehowa wakapesha Mose Alona bu muleji mpala bua kumuambuluisha bua kukumbajaye mudimu wende. (Ekes. 4:14-16) Pakavua Mose mikolo ku tshina, uvua mushindike ne: Nzambi uvua wambuluisha batendeledi bende bua kukumbajabu mudimu kayi wonso udiye ubapesha, ne wakashindikila Yoshua uvua ne bua kumupingana ne: ‘Yehowa mene uyaya kumpala kuebe, yeye neikale nebe, kena ukupanga, kena ukulekela: kutshinyi, kuzakadi.’—Dut. 31:8.
11. Ntshinyi tshivua tshienze bua Mose angate mudimu wende ne mushinga wa bungi?
11 Bu muvua Yehowa muambuluishe Mose, wakangata ne mushinga mudimu wende uvua wenza buôwa ne kuwumona bu ‘mupite biuma bia mu Ejipitu.’ Tuanji kuambabi, tshivua tshipite tshikuabu, nkuenzela Palô mudimu anyi kuenzela Nzambi wa Bukole buonso? Tudiku mua kufuanyikija kuikala muana wa mukalenge wa mu Ejipitu ne kuikala “Kristo” anyi muela manyi wa Yehowa anyi? Bakafuta Mose bua lungenyi luende luimpe. Wakapeta diakalenga dia kudia bulunda bua pa buabu ne Yehowa, wakamuambuluisha bua kuleja bukole budi bukemesha bantu pavuaye ulombola bena Isalele mu Buloba bulaya.—Dut. 34:10-12.
12. Mmidimu kayi idi Yehowa mutupeshe itudi ne bua kuangata ne mushinga?
12 Tudi petu ne mudimu. Yehowa mmutupeshe mudimu wa kuyisha ku diambuluisha dia Muanende anu muvuaye mupeshe mupostolo Paulo ne bakuabu. (Bala 1 Timote 1:12-14.) Yonso wa kutudi udi ne diakalenga dia kuyisha lumu luimpe. (Mat. 24:14; 28:19, 20) Bamue badi benza midimu ya pa buayi. Bana betu ba balume badi bakumbane badi benzela bakuabu mudimu mu tshisumbu bu bakulu ne basadidi. Kadi bena mu dîku diebe ne bantu bakuabu badi kabayi bena Kristo badi mua kumona midimu eyi bu idi kayiyi ne mushinga peshi kukuamba mêyi mabi muudi udifila bua kuyenza. (Mat. 10:34-37) Bobu bakutekeshe mu mikolo, neutuadije kudiebeja bikala didifila diebe ne mushinga peshi biwikala bushuwa mua kukumbaja mudimu webe. Bualu ebu buobu bukufikile, mmunyi muakuambuluisha ditabuja bua kutantamena?
13. Mmunyi mudi Yehowa utuambuluisha bua kukumbaja midimu idiye mutupeshe?
13 Lomba Yehowa diambuluisha muikale ne ditabuja. Umuleje adi makutonde. Mu bulelela Yehowa ke udi mukupeshe mudimu ne neakuambuluishe bua kuwukumbaja. Mushindu kayi? Anu muvuaye muambuluishe Mose. Tshia kumpala, Yehowa udi ukujadikila ne: “Nenkukoleshe, bulelela, nenkukuatshishe; bulelela, nenkujadike ne tshianza tshianyi tshia balume tshia buakane buanyi.” (Yesh. 41:10) Tshibidi, udi ukuvuluija ne: milayi yende yonso nya kueyemena padiye wamba ne: ‘Bulelela, ngakuamba dîyi dianyi, nendimane; ngakadipangidijila bualu, nembuenze.’ (Yesh. 46:11) Tshisatu, Yehowa udi ukupesha “bukole budi bupite bua pa tshibidilu” bua ukumbaje mudimu webe wa diyisha. (2 Kol. 4:7) Tshinayi, bua kukuambuluisha bua kunanukila mu mudimu webe, Yehowa mmukupeshe bana benu ba pa buloba bujima badi batendeledi balelela badi ‘batungunuka ne kukankamijangana ne kukoleshangana.’ (1 Tes. 5:11) Bu mudi Yehowa ukuambuluisha bua kukumbaja midimu yebe, ditabuja diebe kudiye nedikole ne neumone ne: diakalenga diudi nadi mbubanji bupite mabanji kayi onso a pa buloba.
“UVUA MUTUISHILE MÊSU ENDE KU DIPETA DIA DIFUTU”
14. Ntshinyi tshivua tshijadikile Mose ne: uvua ne bua kupeta difutu?
14 Mose “uvua mutuishile mêsu ende ku dipeta dia difutu.” (Eb. 11:26) Eyowa, nansha muvua Mose ne dimanya dikese dia malu atshivua alua, wakalekela dimanya edi diakaja mushindu uvuaye umona malu. Mose uvua mujadike anu bu nkambua wende Abalahama ne: Yehowa udi mua kujula bafue. (Luka 20:37, 38; Eb. 11:17-19) Kuela meji bua masanka atshivua alua kuvua kuambuluishe Mose bua kubenga kumona bidimu 40 bivuaye muenze mu tshipela bu dijimaja dia dîba. Nansha muvuaye kayi mumanye malu onso bua mushindu uvua Nzambi mua kukumbaja milayi yende, mêsu ende a ditabuja akamona difutu divua kadiyi dimueneka.
15, 16. a) Bua ntshinyi mbimpe kutuishila mêsu pa difutu dietu? b) Mmasanka kayi audi muindile ne muoyo kuulu kuulu mu Bukalenge bua Nzambi?
15 Utuku pebe “mutuishile mêsu” ebe ku difutu diebe anyi? Anu bu Mose, katuena anu bamanye malu onso adi atangila malu adi Nzambi mulaye to. Tshilejilu, katuena “bamanye dîba diakumbana tshikondo tshijadika” tshialua dikenga dinene to. (Mâko 13:32, 33) Kadi, tudi bamanye malu a bungi adi atangila Mparadizu kupita Mose. Nansha katuyi baamanye mu katoba, tudi bamanye milayi ya Nzambi ndambu idi yakula bua nsombelu mu Bukalenge bua Nzambi itudi mua “kutuishila mêsu.” Kuikala ne lumvu luimpe lua muikala bulongolodi bupiabupia nekutusake bua kukeba tshia kumpala Bukalenge. Mushindu kayi? Elabi meji: Udiku mua kusumba lupangu paudi kuyi mulumanye bimpe anyi? Nansha kakese. Bia muomumue, katuena mua kufila muoyo wetu bua kuipatshila ditekemena ditudi katuyi bamanye bimpe to. Bu mutudi ne ditabuja tudi ne bua kumona malu muikalawu mu bukokeshi bua Bukalenge.
16 Bua wewe kumona muikala malu mu Bukalenge bua Nzambi “tuishila mêsu” pa mushindu wikala nsombelu webe mu Mparadizu. Difuanyikijile malu. Tshilejilu, paudi ubala miyuki ya bena ditabuja ba kale, ela meji bua tshiudi mua kubebeja pikalabu mua kujuka ku lufu. Ela kabidi meji tshidibu mua kukuebeja wewe bua nsombelu webe mu matuku a ku nshikidilu. Ela meji bua disanka diwikala nadi pawatuilangana ne bankambua bebe bakadi bafue kukadi bidimu bia bungi ne pawabalongesha malu onso avua Nzambi mubenzele. Fuanyikija disanka diwikala nadi paudi ulonga bua kumanya nyama ya luonji ya bungi misombe mu ditalala. Ela meji muwadiumvua pabuipi ne Yehowa pawikala wenda ulua mupuangane.
Netuikale ne disanka bua kuyukila ne bena lulamatu ba kale bu mudi Mose(Tangila tshikoso tshia 16)
17. Mmunyi mudi kumona bimpe difutu didi kadiyi dimueneka mua kutuambuluisha lelu?
17 Kumona bimpe difutu didi kadiyi dimueneka kudi kutuambuluisha bua kutungunuka, kuikala ne disanka ne kuangata mapangadika adi umvuangana ne muoyo wetu wa matuku atshilualua. Paulo wakafundila bena Kristo bela manyi ne: “Tuetu tutekemena tshintu tshitudi katuyi tumona, tudi tutungunuka ne kutshindila ne muoyo mujima ne dinanukila.” (Lomo 8:25) Ke mudibi kabidi bua bena Kristo bonso badi batekemene muoyo wa tshiendelele. Nansha mutudi katuyi banji kupeta difutu dietu, ditabuja dietu ndikole ne tudi tutungunuka ne kuindila ne lutulu luonso “dipeta dia difutu.” Anu bu Mose, katuena tumona tshidimu nansha tshimue tshitudi tupitshisha mu mudimu wa Yehowa bu kupitshisha kua dîba to. Kadi tudi bajadike ne: “bintu bidi bimueneka mbia tshitupa tshîpi, kadi bintu bidi kabiyi bimueneka mbia tshiendelele.”—Bala 2 Kolinto 4:16-18.
18, 19. a) Bua tshinyi tudi ne bua kuluangana bikole bua kulama ditabuja dietu? b) Netumone tshinyi mu tshiena-bualu tshidi tshilonda?
18 Ditabuja didi dituambuluisha bua kumona “tshijadiki tshia malu malelela atudi katuyi tumona.” (Eb. 11:1) Muntu wa ku mubidi kena umona kuenzela Yehowa mudimu bu kudi ne mushinga to. Muntu wa mushindu eu, bubanji bua mu nyuma ‘mbupote kudiye.’ (1 Kol. 2:14) Bia muomumue, tudi batekemena bua kupeta muoyo wa tshiendelele ne kumona muajuka bantu ku lufu, malu adi bena panu kabayi mua kumona. Anu bu bena nkindi ba mu matuku a Paulo bavua bamubikila ne “muena biakulakula,” bantu ba bungi lelu badi bela meji ne: ditekemena ditudi tuyisha bantu didi patupu.—Bien. 17:18.
19 Bu mutudi banyunguluka kudi bantu badi kabayi ne ditabuja, tudi ne bua kuluangana bikole bua kulama ditabuja dietu. Lomba Yehowa “bua ditabuja diebe kaditeketshi.” (Luka 22:32) Ikala mutabale bua kumona bipeta bibi bia bubi, bua kumona mudi kuenzela Yehowa mudimu ne mushinga ne bua kumona ditekemena diebe dia muoyo wa tshiendelele dikumbana. Eyowa, ditabuja dia Mose divua dimuambuluishe bua kumona kule kupita malu aa. Mu tshiena-bualu tshialonda netumone muvua ditabuja diambuluishe Mose bua kumona “Yeye udi kayi umueneka.”—Eb. 11:27.
^ tshik. 10 Mumanyi wa malu a mu Bible kampanda wakafunda bua mêyi a Nzambi adi mu Ekesode 3:14 ne: “Tshintu nansha tshimue katshiena mua kumupangisha bua kukumbajaye disua diende to . . . Dîna edi [Yehowa] divua tshibumba tshile bua bena Isalele ne lumbu luvua lubapesha ditekemena ne busambi.”


c: text/html

text:
Bia kuamba
RÉVEILLEZ-VOUS !
Difila: Kuata webe Réveillez-vous ! mupiamupia.
Lukonko: Tangila lukonko ludi mu dibeji 2 edi. Wewe udi mua kuluandamuna bishi?
Mvese: Luk 7:35
Tshiena-bualu etshi tshidi tshileja mudi dîyi dinene didi mu mvese eu ditangila Bible.
RÉVEILLEZ-VOUS !
Lukonko: Udiku witaba ne: aa mmêyi a meji atudi ne bua kutumikila anyi?
Mvese: Mat 6:34
Difila: [Muleja tshiena-bualu tshia ne: ‘Tshidi Bible wamba—Bua tunyinganyinga.’ (Mfual.)] Tshiena-bualu etshi tshidi tshileja mudi Bible mua kutuambuluisha bua kupita bimpe ne tunyinganyinga.
Bible ulongesha
Lukonko: Bantu ba bungi badi bitabuje Nzambi batu basue kudiumvua pabuipi nende. Udiku mumanye ne: Bible udi utulomba bua kusemena pabuipi ne Nzambi anyi?
Mvese: Yak 4:8a
Difila: Mukanda eu mmuenza bua kutuambuluisha bua kumanya bia bungi pa bidi bitangila Nzambi ku diambuluisha dia Bible. [Muleja nshapita wa 1 mu mukanda wa Bible ulongesha.]
FUNDA TSHIEBE TSHIA KUAMBA
Idikija mishindu ya bia kuamba idi kuulu eku bua kukeba tshiebe tshia kuamba mu buambi.

robotstxt: allowed

filter: keep


text:
Lumingu lua dia 20-26/2
YESHAYA 58-62
Musambu wa 142 ne disambila
Mêyi a mbangilu (Min. 3 anyi mikese)
BIUMA BIA MU DÎYI DIA NZAMBI
“Manyisha bantu tshidimu tshia muoyo mulenga wa Yehowa”: (Min. 10)
Yes 61:1, 2: Bavua bele Yezu manyi “bua kuambila bantu bua tshidimu tshia diakalengele dia Yehowa” (ip-2-F 322 §4)
Yes 61:3, 4: Yehowa mmuteke “Mitshi ya telebinta ya buakane” bua kuambuluisha mu mudimu wende (ip-2-F 326-327 §13-15)
Yes 61:5, 6: Bantu ba “ku maloba a ba bende” badi beleshangana diboko ne ‘bakuidi ba Yehowa’ mu mudimu munene wa diyisha wa katshia ne katshia (w12 15/12 25 §5-6)
-
Dikeba bubanji bua mu Dîyi dia Nzambi: (Min. 8)
Yes 60:17: Nngimue mishindu kayi idi Yehowa mukumbaje milayi yende mu matuku a ku nshikidilu aa? (w15 15/7 6-7 §14-17)
Yes 61:8, 9: ‘Tshipungidi tshia tshiendelele’ ntshipungidi kayi? ‘Bana bakalelabu’ mbanganyi? (w07 15/1 11 §5)
Dibala dia Bible dia lumingu elu didi dindongeshaku tshinyi bua Yehowa?
Mmalu kayi a mu dibala dia Bible dia lumingu elu adi mua kungambuluisha mu buambi?
-
Dibala dia Bible: (Min. 4 anyi mikese) Yes 62:1-12
DIFILA BIKOLE KU MUDIMU WA BUAMBI
Diyisha muntu musangu wa kumpala: (Min. 2 anyi mikese) Pa tshizubu tshia g17.1-F
Dipinganyina muntu: (Min. 4 anyi mikese) Pa tshizubu tshia g17.1-F
Dilonga dia Bible: (Min. 6 anyi mikese) bh 16 §19. Biobi bikumbana, enza dinaya dia mamu ulongesha muanende wa bakaji wa bidimu muinshi mua 18.
TUIKALAYI NE NSOMBELU WA BUENA KRISTO
Musambu wa 47
Yisha ne filme: (Min. 6) Muyuki. Ela filme wa Bukalenge bua Nzambi ntshinyi? (buela mu jw.org, utangile mu MIKANDA > VIDEO.) Kankamija bamanyishi bonso bua kuelela bantu filme udi upetangana ne mukanda wa kufila mu ngondo muisatu ne muinayi padibu babayisha bua musangu wa kumpala anyi babapinganyina.
“Ikala ne busunguluji paudi ufila mikanda”: (Min. 9) Diyukidilangana. Ela filme wa Diabanya mikanda mu Congo (buela mu jw.org, utangile mu MIKANDA > VIDEO).
Dilonga dia Bible dia tshisumbu: (Min. 30) kr nshap. 8 §14-18, malu adi mu dib. 85, ne kazubu ka diambulula mu dib. 86
Diambulula, ne kadiosha ka lumingu lualua (Min. 3)
Musambu wa 114 ne disambila


text:
TUIKALAYI NE NSOMBELU WA BUENA KRISTO
Tuakajayi nyishilu wetu—Longesha ne filme
MUSHINGA:
Filme idi ilenga mioyo ya bantu bualu badi bamona bimfuanyi ne bumvua mêyi. Idi ikoka ntema yabu ne badi bashala bayivuluka munda mua matuku a bungi. Yehowa mmushiye tshilejilu tshitambe buimpe tshia dienza mudimu ne bintu bidi bimueneka bua kulongesha.—Bz 10:9-16; Bua 1:1.
Filme wa Nzambi utu ne Dîna anyi?, wa Muena Bible nnganyi? ne wa Tshidi tshitujadikila ne: Bible udi ne malu malelela ntshinyi? nya kuela panudi mu dilongesha 2 ne 3 dia broshire wa Lumu luimpe. Filme wa Bua tshinyi kulonga Bible?, wa Mmushindu kayi utu dilonga dia Bible dienzeka? Ne wa Tshitu tshienzeka ku Nzubu wa Bukalenge ntshinyi? idi ikankamija bantu bua kulonga netu Bible ne kubuela mu bisangilu bietu. Tudi mua kuela kabidi filme yetu idi ne malu masunguluke adi apetangana ne malu atudi tulonga ne muntu.—km 5/13 3.
TSHIA KUENZA:
Dianjila kuambula filme uudi musue kuleja muntu uudi uyisha
Longolola lukonko lumue anyi ibidi yiwandamuna ne filme
Nutangile nende filme
Nuyukidilangane bua malu a mushinga adimu
TETABI KUENZA NUNKU:
Tangila panyima pa trakte yetu, uleje muntu kode wa kubuela nende mu Enternete bua kumona filme wa Bua tshinyi kulonga Bible?
Leja muntu filme wa Tshidi tshitujadikila ne: Bible udi ne malu malelela ntshinyi?, pashishe umupeshe broshire wa Lumu luimpe bua kukonkonona nende mu tshikoso dilongesha 3


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Butumbi kudi Mufuki
-
“Muimbilayi musambu mupiamupia” (3)
-
Difukibua ku dîyi dia Yehowa ne nyuma wende (6)
-
Tshisamba tshia Yehowa ntshia diakalenga (12)
-
Dîsu dia Yehowa didi ditangila (18)
33 Nuenu bantu bakane, elayi mbila ne disanka bua bualu bua Yehowa.+
Mbikumbane bua bena bululame kumutumbishabu.
2 Elayi Yehowa tuasakidila ne lunzenze;Muimbilayi misambu ya kumutumbisha nayi ne tshiombelu tshia nshinga dikumi.
3 Muimbilayi musambu mupiamupia;+Imbayi nshinga ne dimanya dionso, pamue ne mbila ya disanka.
4 Bualu dîyi dia Yehowa ndilulame,+Ne tshionso tshidiye wenza ntshikumbane kutshieyemena.
5 Mmunange buakane ne kulumbuluisha kuakane.+
Buloba mbuwule tente ne dinanga dia lulamatu dia Yehowa.+
6 Ku dîyi dia Yehowa diulu diakafukibua,+Ne ku nyuma wa mukana muende bionso bidimu biakafukibua.
7 Udi ukunguija mâyi a mu mbuu bu nkila;+Udi wela mâyi a mavuala makole mu mayeba.
8 Buloba bujima butshine Yehowa.+
Badi basombele pa buloba budi bumenesha bintu bikale ne ditshina bua bualu buende.
9 Bualu wakakula, biobi kufika ku dikalaku;+Wakatuma dîyi, biobi kuimana tendee.+
10 Yehowa mmutatakaje ngenyi idibu baluka kudi bisamba;+Mmupangishe malu adibu balongolole kudi bukua bantu.+
11 Kadi mapangadika a Yehowa neashalaku kashidi;+Meji a mu muoyo wende adiku bua bipungu ne bipungu bia bantu.
12 Tshisamba tshia diakalenga ntshidi Nzambi watshi muikale Yehowa,+Bantu badiye musungule bu tshintu tshiende yeye.+
13 Yehowa mu diulu udi utangila panshi;Udi umona bana ba bantu bonso.+
14 Mu muaba wende udiye musombeleMmudiye ujojela bantu badi basombe pa buloba.
15 Yeye ke udi ufumba mioyo ya bonso;Udi ukonkonona malu onso adibu benza.+
16 Kakuena mukalenge udi upandishibua kudi tshiluilu tshinene tshia basalayi;+Tshilobo katshiena tshipandishibua ku bukole buatshi bua bungi nansha.+
17 Kabalu nditekemena dia lupandu dia dishima;+Bukole buaku kabuena bujadika dipanduka to.
18 Mona! Dîsu dia Yehowa didi ditangila badi bamutshina,+Badi bindila dinanga diende dia lulamatu,
19 Bua kubasungila ku lufu
Ne kubalama ne muoyo tshikondo tshia tshiyole tshia nzala.+
20 Tudi bindile Yehowa.
Yeye ke muambuluishi wetu ne ngabu wetu.+
21 Mioyo yetu idi isankila mu yeye,Bualu tudi beyemene dîna diende dia tshijila.+
22 Yehowa wetu, dinanga diebe dia lulamatu dikale pambidi petu+Patudi tushala bakuindile wewe.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Misambu 33
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
6 Mpindieu biibi bia Yeliko bivua bikanga bikole bualu bua bena Isalele; kakuvua muntu uvua upatuka ne kakuvua muntu uvua ubuela to.+
2 Nunku Yehowa wakambila Yoshua ne: “Mona, ndi mufile Yeliko ne mukalenge wende ne bilobo biende bia mvita mu tshianza tshiebe.+
3 Nuenu baluanganyi ba mvita bonso nenuende nunyunguluka tshimenga, nunyunguluka tshimenga musangu umue. Nenuenze nunku matuku asambombo.
4 Enza bua bakuidi muanda mutekete bikale ne nsengu muanda mutekete ya bimpanga bia mikoko kumpala kua Mushete. Kadi dituku dia muanda mutekete, nenuende nunyunguluka tshimenga misangu muanda mutekete ne bakuidi nebele mpungi.+
5 Padibu bela mpungi wa lusengu lua tshimpanga tshia mukoko, diakamue panudi numvua muadi wa mpungi, bantu bonso nebele lubila lua mvita lukole. Dîba adi bimanu bia tshimenga nebiupuke, bilala panshi,+ ne bantu badi ne bua kuya, muntu yonso mutangile kumpala kuende.”
6 Nunku Yoshua muana wa Nuna wakasangisha bakuidi pamue, kubambilaye ne: “Ambulayi mushete wa tshipungidi, ne bakuidi muanda mutekete bambule nsengu muanda mutekete ya bimpanga bia mikoko kumpala kua Mushete wa Yehowa.”+
7 Pashishe wakambila bantu ne: “Ndayi, nunyunguluke tshimenga, ne basalayi bavuale bia mvita+ nebaye kumpala kua Mushete wa Yehowa.”
8 Anu muvua Yoshua muambile bantu, bakuidi muanda mutekete bambule nsengu muanda mutekete ya bimpanga bia mikoko kumpala kua Yehowa bakaya kumpala, ne bakela mpungi, ne mushete wa tshipungidi tshia Yehowa uvua ubalonda.
9 Basalayi bavua ne bia mvita bakaya kumpala kua bakuidi bavua benda bela mpungi, ne bakuabu bavua panyima bakalonda Mushete pavua mpungi yenda idila.
10 Mpindieu Yoshua uvua muelele bantu mukenji ne: “Kanuedi mbila anyi mêyi enu kaumvuiki to. Dîyi nansha dimue kadipatuki mukana muenu too ne dituku dindi nnuambila ne: ‘Elayi mbila!’ Dîba adi nenuele mbila.”
11 Wakenza bua Mushete wa Yehowa unyunguluke tshimenga, utshinyunguluka musangu umue, pashishe bakapingana mu tshitudilu, kulalabu muntu amu.
12 Dinda diakalonda Yoshua wakajuka mu dinda menemene, ne bakuidi bakambula Mushete+ wa Yehowa,
13 ne bakuidi muanda mutekete bavua bambule nsengu muanda mutekete ya bimpanga bia mikoko bavua benda kumpala kua Mushete wa Yehowa, benda bela mpungi. Basalayi bavua ne bia mvita bavua benda kumpala kuabu, eku basalayi bakuabu bavua panyima benda balonda Mushete wa Yehowa pavua mpungi yenda idila.
14 Bakanyunguluka tshimenga musangu umue dituku dibidi, pashishe bakapingana mu tshitudilu. Ke tshiakenzabu matuku asambombo.+
15 Dituku dia muanda mutekete bakajuka mu dindadinda diakamue pakatshia butuku, ne bakanyunguluka tshimenga mushindu wa muomumue misangu muanda mutekete. Anu dituku adi ke divuabu banyunguluke tshimenga misangu muanda mutekete.+
16 Musangu wa muanda mutekete bakuidi bakela mpungi, ne Yoshua wakambila bantu ne: “Elayi mbila,+ bualu Yehowa mmunupeshe tshimenga etshi!
17 Tshimenga ne bintu bionso bidimu mbia kubutula;+ tshionso tshijima ntshia Yehowa. Anu Lahaba+ mukaji wa ndumba ke washala ne muoyo, yeye ne bonso badi nende mu nzubu muende, bualu uvua musokoke bantu batuvua batume.+
18 Kadi nudilame ku tshintu tshia kubutula,+ bua kanujingi tshintu tshia kubutula ne kanutshiangatshi,+ nuvuija tshitudilu tshia Isalele tshintu tshia kubutula, nutshikebela dikenga.+
19 Kadi arjan yonso ne or ne bintu bia tshiamu tshia mitaku ne bia tshiamu tshifiike mbia tshijila kudi Yehowa.+ Mbia kuela mu tshibutshilu tshia Yehowa.”+
20 Pashishe bantu bakela mbila pavuabu bele mpungi.+ Diakamue pavua bantu bumvue muadi wa mpungi ne bele lubila lua mvita lukole, bimanu biakupuka, kulalabi panshi.+ Pashishe bantu bakabanda mu tshimenga, muntu yonso mutangile kumpala kuende, kukuatabu tshimenga.
21 Bakabutula bionso bivua mu tshimenga ne muele wa mvita: bantu balume ne bantu bakaji, bana ne bakulumpe, ngombe, mikoko, ne mpunda.+
22 Yoshua wakambila bantu babidi bavua batentekele buloba abu ne: “Buelayi mu nzubu wa mukaji wa ndumba au, nupatule mukaji au ne bonso badiye nabu, anu munuvua baditshipe kudiye.”+
23 Nunku bansongalume bavua batentekele tshimenga abu bakabuela, kupatulabu Lahaba, pamue ne tatuende, mamuende, bana babu ba balume, ne bantu bonso bavuaye nabu; bushuwa, bakapatula dîku diende dijima,+ bakaya nabu muaba kampanda pambelu pa tshitudilu tshia Isalele kakuyi bualu bubi bubenzekele.
24 Pashishe bakuosha tshimenga ne bionso bivuamu ne kapia. Kadi bakafila arjan ne or ne bintu bia tshiamu tshia mitaku ne bia tshiamu tshifiike mu tshibutshilu tshia nzubu wa Yehowa.+
25 Kadi Yoshua wakalama anu Lahaba mukaji wa ndumba, ne ba mu nzubu wa tatuende, ne bantu bonso bavuaye nabu;+ yeye mmusombele mu Isalele too ne lelu+ bualu wakasokoka bantu bavua Yoshua mutume bua kutentekela Yeliko.+
26 Tshikondo atshi, Yoshua wakenza mutshipu eu wamba ne: “Muntu udi ubanga kuibakulula tshimenga tshia Yeliko etshi edibue mulawu kumpala kua Yehowa. Neajimije muanabute wende bua kuasa tshishimikidi tshiende, ne neajimije muanende wa mukala bua kuela biibi biatshi.”+
27 Nunku Yehowa uvua ne Yoshua,+ ne lumu luende luakatangalaka pa buloba bujima.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yoshua 6
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
TSHIBUMBA TSHIA NSENTEDI Ngondo 2 2015 | Muudi mua kunanga mudimu webe
Bantu ba bungi mbanange kuenza mudimu udi ubasankisha bikole. Ntshinyi tshidi tshibambuluisha bua kuikala ne mmuenenu muimpe bua mudimu mukole?
Biena-bualu bia pa tshizubu
Mudimu mukole ki mmukumbanyine matuku etu aa anyi?
Bamue bantu badi bela meji ne: mudimu mukole ki mmubakumbanyine. Kadi bantu ba bungi lelu mbanange kuenza mudimu mukole. Ntshinyi tshidi tshibambuluishe bua kunanga mudimu wabu?
Biena-bualu bia pa tshizubu
Mua kunanga mudimu mukole
Konkonona imue mishindu idi Bible ufila mibelu mimpe bua kupeta disanka ne musangelu bua mudimu.
A CONVERSATION WITH A NEIGHBOR
Bua tshinyi kukonkonona Bible?
Nansha mudibu bafunde Bible kukadi bidimu bia bungi, udi ne mushinga lelu. Mmunyi mudi mêyi a mu Bible mua kukuambuluisha mu nsombelu webe mujima?
THE BIBLE CHANGES LIVES
Mandamuna a mu Bible mimpe adi umvuika avua ankemesha
Ernest Loedi wakapeta mandamuna a imue nkonko ya mushinga mukole. Mandamuna mimpe a mu Bible akamupesha ditekemena dilelela bua matuku atshilualua.
IMITATE THEIR FAITH
“Diumvuija dia bilota kadiena difumina kudi Nzambi anyi?”
Ntshinyi tshivua tshiambuluishe Jozefe bua kumvuija ne dikima tshilota tshia mfumu wa bafidi ba maluvu, mfumu wa benji ba mampa ne tshia Palô? Mmunyi muvua Jozefe mupatuke mu buloko ne mudimone mu nzubu wa bukalenge dituku dimue?
Mandamuna a nkonko ya malu a mu Bible
Ela meji bua ditalala ne bukubi bikala mbulamatadi wa buloba bujima mua kutuadila bantu. Bua tshinyi tudi mua kuitabuja mulayi wa Nzambi bua mbulamatadi wa mushindu eu? Nnganyi wikala mukokeshi muimpe wa mbulamatadi eu?


text: 3 Kadi bikalabu bavua banujule ku lufu ne Kristo,+ tungunukayi ne kukeba malu a muulu mudi Kristo musombe ku tshianza tshia balume tshia Nzambi.+2 Nushale bateke meji enu ku malu a muulu,+ ki nku malu a pa buloba+ to.3 Bualu nuvua bafue, ne muoyo wenu mmusokoka pamue ne Kristo mu buobumue ne Nzambi.4 Padi Kristo muoyo wetu+ umueneshibua, dîba adi nenumueneshibue penu nende mu butumbi.+5 Ke bualu kayi, fuishayi bitupa bienu bia mubidi+ bidi pa buloba pa bidi bitangila masandi,* malu a bukoya, majinga a kusangila adi kaayi bukuatshi,+ majinga a kuenzelangana bibi, ne lukuka, ludi kutendelela kua mpingu.6 Tshiji tshia Nzambi tshidi tshilua bua malu aa.7 Ke munuvua nuenu penu nuenza malu* mu nsombelu wenu wa kale.*+8 Kadi mpindieu, nudi ne bua kulekela bintu ebi bionso: bumfiika munda, tshiji, malu mabi,+ bipendu,+ ne mêyi a busenji+ mukana muenu.9 Kanushimianganyi to.+ Vulayi bumuntu* bua kale+ ne bienzedi biabu,10 nuvuale bumuntu bupiabupia budi buvuijibua bupiabupia+ ku dimanya dijalame bilondeshile tshimfuanyi tshia Yeye wakabufuka,+11 mudi kamuyi muena Greke anyi muena Yuda, ditengudibua anyi dibenga kutengudibua, muntu wa ku babende, muena Sekutia,* mupika, anyi muntu mudikadile; kadi Kristo udi malu onso ne mu bionso.+12 Nunku bu bantu badi Nzambi musungule,+ ba tshijila ne banangibue, vualayi dinanga dikole didi ne luse,+ vualayi kabidi bulenga, didipuekesha,*+ bupole+ ne lutulu.+13 Nutungunuke ne kulejangana lutulu ne kufuilangana luse ne muoyo mujima+ nansha muntu yeye tshilumbu ne mukuabu.+ Anu bu muvua Yehowa* munufuile luse ne muoyo mujima, nuenu penu nudi ne bua kuenza nanku.+14 Kadi pa kumbusha malu aa onso, nuvuale dinanga,+ bualu didi tshisuikidi tshipuangane tshia buobumue.+15 Bualu bukuabu, ditalala dia Kristo dilombole mioyo yenu,*+ bualu nuvua babikidibue ku ditalala adi mu mubidi umue. Nuikale kabidi bena dianyisha.16 Dîyi dia Kristo disombe munda muenu menemene ne meji onso. Nutungunuke ne kulongeshangana ne kukoleshangana* ne misambu,+ misambu ya kutumbisha nayi Nzambi ne misambu ya mu nyuma mimba ne dianyisha,* nuimbila Yehowa* mu mioyo yenu.+17 Malu onso anudi nuenza mu mêyi ne mu bienzedi, nuenze malu onso mu dîna dia Mukalenge Yezu, nuela Nzambi Tatu tuasakidila ku butuangaji buende.+18 Nuenu bakaji, kokelayi babayenu,+ anu bu mudibi bikumbane mu Mukalenge.19 Nuenu balume, tungunukayi ne kunanga bakaji benu+ ne kanuikadi nabu ne tshiji tshikole.*+20 Nuenu bana, tumikilayi baledi benu mu malu onso,+ bualu kuenza nunku kudi kusankisha Mukalenge.21 Nuenu batatu, kanuikadi nufiikisha bana benu munda,*+ bua kabateketshi ku muoyo.*22 Nuenu bapika, tumikilayi bantu badi bamfumu benu ba ku mubidi* mu malu onso,+ ki nganu padibu banutangile, anu bua kusankisha bantu,* kadi nubatumikile ne muoyo mujima, ne ditshina dia Yehowa.*23 Malu onso anudi nuenza, nuenze ne anyima wenu yonso* bu badi baenzela Yehowa,*+ kanuyi bu badi baenzela bantu,24 bualu nudi bamanye ne: nenupete bumpianyi kudi Yehowa* bu difutu.+ Enzelayi Mfumu Kristo mudimu bu bapika.25 Bulelela, muntu udi wenza bualu bubi nebamufute bua bubi budiye muenze,+ ne kakuena kansungansunga+ to.


text:
TUIKALAYI NE NSOMBELU WA BUENA KRISTO
Nshikidilu wa ndongoluelu wa malu eu ukadi pabuipi
Nutangile filme wa Nshikidilu wa ndongoluelu wa malu eu ukadi pabuipi, pashishe nuandamune nkonko idi itangila Matayi 24:34 eyi:
“Malu aa onso” adi aleja tshinyi?
Mmushindu kayi udi Ekesode 1:6 utuambuluisha bua kumvua bimpe diumvuija dia muaku “tshipungu”?
Ntshipungu kayi tshia bantu tshivua Yezu wakuila muaba eu?
Tela bisumbu bibidi bidi bienza “tshipungu etshi”
Mmushindu kayi udi mêyi a Yezu aa aleja ne: tudi basemene bikole ku nshikidilu?


text:
Balumbuluisha bafue kumpala kua nkuasa wa bukalenge mutoke (11-15)
20 Pashishe ngakamona muanjelu upueka ufuma mu diulu muikale ne lusapi lua ku dijimba dile menemene+ ne shene munene mu tshianza tshiende.2 Wakakuata dragon,+ nyoka wa ku tshibangidilu,+ udi Diabolo+ ne Satana,+ ne wakamusuika bua bidimu tshinunu.3 Wakamuela mu dijimba dile menemene,+ wakadikanga ne wakatuapu tshitampi pa mutu pende, bua kapambuishi kabidi bisamba too ne pakajika bidimu tshinunu. Panyima pa bualu ebu, udi ne bua kulekeledibua bua tshitupa tshîpi.+4 Ngakamona nkuasa ya bukalenge, ne bakapesha bavua basombamu bukokeshi bua kulumbuluisha. Eyowa, ngakamona anyima* ya bantu bavuabu bashipe* bua bumanyishi buvuabu bafile bua bualu bua Yezu ne bua diakula bua bualu bua Nzambi, ne bantu bavua kabayi batendelele nyama wa luonji anyi tshimfuanyi tshiende ne kabayi bapete tshimanyinu pa mpala yabu ne pa tshianza tshiabu.+ Bakapetulula muoyo ne kukokeshabu bu bakalenge ne Kristo+ bidimu tshinunu.5 (Bafue bavua bashale+ kabavua bapetulule muoyo too ne pakajika bidimu tshinunu.) Edi ndibishibua dia ku lufu dia kumpala.+6 Wa diakalenga ne wa tshijila mmuntu yonso udi upeta dibishibua ku lufu dia kumpala edi;+ lufu luibidi+ kaluena ne bukokeshi ku mutu kuabu to,+ kadi nebikale bakuidi+ ba Nzambi ne ba Kristo, ne nebakokeshe nende bu bakalenge bidimu tshinunu.+7 Kadi diakamue padi bidimu tshinunu bijika, nebapatule Satana mu buloko buende,8 neapatuke bua kupambuisha bisamba ku matumba anayi a buloba, Goga ne Magoga, bua kubisangishaye pamue bua mvita. Bungi buabi budi bu nsenga ya ku mbuu.9 Bakatangalaka pa buloba bujima, kunyungulukabu tshitudilu tshia bansantu ne tshimenga tshinangibue. Kadi kapia kakapueka kafuma mu diulu, kubabutulaku.+10 Diabolo uvua ubapambuisha wakedibua mu dijiba dia kapia ne sufre, mukavua nyama wa luonji+ ne muprofete wa dishima;+ ne nebakengeshibue* munya ne butuku kashidi ne tshiendelele.11 Ngakamona nkuasa wa bukalenge munene mutoke ne Eu uvua musombamu.+ Diulu ne buloba biakanyema kumpala kuende,+ muaba kawuvuaku kabidi buabi biobi to.12 Ngakamona bafue, banene ne bakese, bimane kumpala kua nkuasa wa bukalenge, ne bakabulula mivungu. Kadi bakabulula muvungu mukuabu; mmuvungu wa muoyo.+ Bafue bakalumbuluishibua bilondeshile malu avua mafunda mu mivungu eyi bilondeshile bienzedi biabu.+13 Mbuu wakapatula bafue bavua munda muende, ne lufu ne Lukita* biakapatula bafue bavua munda muabi, bakabalumbuluisha muntu ne muntu bilondeshile bienzedi biende.+14 Bakela lufu ne Lukita* mu dijiba dia kapia.+ Etshi tshidi tshiumvuija lufu luibidi:+ dijiba dia kapia.+15 Kabidi, muntu yonso uvuabu kabayi basangane mufunda mu mukanda wa muoyo+ wakedibua mu dijiba dia kapia.+


text:
Bamue badi beyemena matempu ne tubalu, “kadi tuetu tudi tubila dîna dia Yehowa” (7)
Kudi muludiki. Mujiki wa Davidi.20 Yehowa akuandamune mu dituku dia dikenga diebe.Dîna dia Nzambi wa Yakoba dikukube.+2 Akutumine diambuluisha difumina muaba wa tshijila+Ne akukuatshishe ne dikuatshisha difumina ku Siona.+3 Avuluke milambu yebe yonso ya kupa;Yeye itabe mulambu webe wa kuosha ne disanka.* (Sela)4 Yeye akukumbajile majinga a muoyo webe,+Alubuluje malu ebe onso audi mulongolole.*5 Netuele mbila ne disanka bua bienzedi biebe bia lupandu;+Netubandishe mabendele etu mu dîna dia Nzambi wetu.+Yehowa akukumbajile milombu yebe yonso.6 Mpindieu ndi mumanye bimpe ne: Yehowa udi upandisha muela manyi wende.+Udi umuandamuina mu diulu diende dia tshijilaNe lupandu lunene* ku tshianza tshiende tshia balume.+7 Bamue badi beyemena matempu ne bakuabu beyemena tubalu,+Kadi tuetu tudi tubila dîna dia Yehowa Nzambi wetu.+8 Mbapueke ne badishinde,Kadi tuetu tudi bajuke kuulu ne bajalamijibue kabidi.+9 Yehowa wanyi, pandisha mukalenge!+Yeye neatuandamune dituku ditudi tulomba diambuluisha.+
Note
^ Ku mua.: “angate mulambu webe wa kuosha bu wa manyi.”


text:
NSHAPITA WA 59
Muana wa muntu nnganyi?
MATAYI 16:13-27 MÂKO 8:22-38 LUKA 9:18-26
YEZU UDI WONDOPA MPOFU
BADI BAPESHA PETELO NSAPI YA BUKALENGE
YEZU WAKADIANJILA KUMANYISHA LUFU LUENDE NE DIBISHIBUA DIENDE
Yezu ne bayidi bende badi bafika ku Betesaida. Ke bantu kutuadilabu Yezu mpofu kampanda, kumusengelelabu bua amulenge bua amuondope.
Pavua Yezu mukuate muntu au ku tshianza, wakaya nende pambelu pa tshimenga. Yezu mumane kutuila muntu eu mate mu mêsu, wakamuebeja ne: “Udi umona tshintu anyi?” Muntu au wakandamuna ne: “Ndi mmona bantu, kadi badi bu mitshi yenda yenda.” (Mâko 8:23, 24) Yezu wakateka bianza pa mêsu a muntu eu, ke yeye kumupingajilaye lumonu luende. Pashishe wakatuma muntu au kuende ukadi umona bimpe, kumuambilaye bua kabuedi mu musoko to.
Pashishe Yezu ne bayidi bende bakaya batangile ku nord kua buloba bua Kaisalia wa Filipoyi. Mmuaba mule udi mutantshi wa kilometre 40. Musoko eu udi pa mukuna wa bule bua metre 350 kuulu kua mbuu, muikale ne Mukuna wa Hêmona udi ne neje pa lusongo udi mubande ku nord-est. Pamuapa luendu elu luakabangata ndambu wa matuku.
Pakafikabu muaba kampanda mu njila, Yezu wakaya bua kusambila pa nkayende. Kutshivua kushale ngondo tshitema anyi dikumi bua Yezu kufua, nunku uvua usamisha mutu bikole bua bayidi bende. Bayidi ba bungi bavua bafuma ku dilekela kumulonda, ne bidi bimueneka ne: bakuabu bavua bapange tshia kuenza anyi batekete ku muoyo. Bavua mua kuikala badiebeja bua tshinyi uvua mubenge pavua bantu bajinge kumuteka mukalenge anyi bua tshinyi kavua muenze tshimanyinu kampanda bua kuleja bushuwa tshivuaye menemene.
Pavua bayidi bende bafike muaba uvua Yezu usambidila, wakabebeja ne: “Bantu badi bamba ne: Muana wa muntu nnganyi?” Bakandamuna ne: “Bamue badi bamba ne: Yone Mubatiji, bakuabu ne: Eliya, ne banga pabu ne: Yelemiya anyi umue wa ku baprofete.” Eyowa bantu bavua bela meji ne: Yezu uvua mua kuikala mu bulelela umue wa ku bantu abu mujuke ku lufu. Bua Yezu kulongolola ngelelu wa meji wa bayidi bende, wakabebeja ne: “Kadi nuenu, nudi nuamba ne: meme ndi nganyi?” Petelo wakandamuna ne lukasa luonso ne: “Wewe udi Kristo, Muana wa Nzambi udi ne muoyo.”—Matayi 16:13-16.
Yezu wakamba ne: Petelo uvua ne bua kusanka bu muvua Nzambi mumuleje bualu ebu, kuambaye kabidi ne: “Ndi nkuambila ne: wewe udi Petelo, ne pa dibue edi nengibakilapu tshisumbu tshianyi, biibi bia Lukita kabiakutshipita bukole to.” Yezu uvua usua kuamba ne: yeye nkayende neibake tshisumbu ne nansha Lukita kaluvua mua kulama bantu ba mu tshisumbu etshi bobu bashale ne lulamatu mu muoyo wabu pa buloba to. Wakalaya Petelo ne: “Nenkupeshe nsapi ya Bukalenge bua mu diulu.”—Matayi 16:18, 19.
Yezu kavua mupeshe Petelo muaba wa kumpala munkatshi mua bapostolo bende anyi mumuvuije tshishimikidi tshia tshisumbu to. Yezu nkayende ke dibue divuabu ne bua kuibakilapu tshisumbu tshiende. (1 Kolinto 3:11; Efeso 2:20) Kadi Petelo uvua ne bua kupeta nsapi isatu. Uvua ne bua kuikala ne diakalenga mu mushindu kampanda dia kunzuluila bisumbu bia bantu mpunga bua bibuele mu Bukalenge bua mu diulu.
Petelo uvua ne bua kukuata mudimu ne lusapi lua kumpala mu Pentekoste wa mu 33 B.B., bua kuleja bena Yuda ne bantu bavua bitabuje buena Yuda bavua banyingalale bua mpekatu yabu tshia kuenza bua kupeta lupandu. Uvua ne bua kuenza mudimu ne lusapi luibidi bua kupetesha bena Samalea bavua ne ditabuja mpunga wa kubuela mu Bukalenge bua Nzambi. Pashishe mu 36 B.B., Petelo uvua ne bua kukuata mudimu ne lusapi luisatu bua kualabaja mpunga au kudi bantu ba bisamba bia bende bavua kabayi batengula bu mudi Kônelio ne bantu bakuabu.—Bienzedi 2:37, 38; 8:14-17; 10:44-48.
Mu muyuki eu, bapostolo ba Yezu bakaditatshisha pavuaye mudianjile kubambila makenga ne lufu bivuaye ne bua kupeta mu Yelushalema. Bu muvua Petelo kayi mujingulule ne: Yezu uvua ne bua kubishibua ku lufu bua kuikala ne muoyo mu diulu, wakamubikila ku luseke ne kumubelaye ne dîsu dikole ne: “Mukalenge, diumvuilaku luse; bualu ebu kabuakukufikila nansha kakese.” Kadi Yezu wakamuela nyima ne kuambaye ne: “Pita panyima panyi, Satana! Wewe udi tshilenduishi kundi, bualu meji audi wela ki mmeji a Nzambi to, kadi nga bantu.”—Matayi 16:22, 23.
Yezu udi mpindieu ubikila bantu bakuabu bavua ku luseke lua bapostolo, kubumvuijaye ne: kabivua ne bua kuikala bipepele bua kulua muyidi wende to. Wakamba ne: “Biasua muntu kundonda, adibenge, ambule mutshi wende wa makenga ne atungunuke ne kundonda. Bualu muntu yonso udi musue kupandisha muoyo wende neawujimije, kadi muntu yonso udi ujimija muoyo wende bua bualu buanyi ne bua bualu bua lumu luimpe, neawupandishe.”—Mâko 8:34, 35.
Eyowa, bua bayidi ba Yezu kupeta dianyisha diende, bavua ne bua kuikala ne dikima ne kudipangisha amue malu. Yezu wakamba ne: “Muntu yonso udi umvua bundu bua bualu buanyi ne bua mêyi anyi mu tshipungu tshia bantu tshia masandi ne tshia mpekatu etshi, Muana wa muntu neumvue pende bundu bua bualu buende padiye ulua mu butumbi bua Tatu wende ne banjelu ba tshijila.” (Mâko 8:38) Eyowa, nunku palua Yezu “neafute muntu yonso bilondeshile bienzedi biende.”—Matayi 16:27.


text: 22 Nunku Davidi wakumbuka kuntu aku,+ kunyemenaye mu nyongolo wa Adulama.+ Pakumvua bana babu ne ba mu nzubu wa tatuende bonso bualu abu, bakapueka kuvuaye aku.2 Bantu bonso bavua mu lutatu ne bavua ne mabanza ne aba bavua malu kaayi asankisha* bakadisangisha kudiye, yeye kulua mfumuabu. Bantu bavua nende abu bavua batue ku 400.3 Pashishe Davidi wakumbuka kuntu aku, kuyaye ku Misepe mu Moaba, kuambilaye mukalenge wa Moaba ne:+ “Itabaku bua tatu ne mamu bashale nebe too ne pangamanya tshikala Nzambi mua kungenzela.”4 Nunku wakabashiya kudi mukalenge wa Moaba, ne bakashala nende tshikondo tshionso tshivua Davidi muaba wa kusokomena.+5 Pakapita matuku muprofete Gada+ wakambila Davidi ne: “Kushadi muaba wa kusokomena au to. Umbuka muntu amu, uye mu buloba bua Yuda.”+ Nunku Davidi wakumbuka, kuyaye mu ditu dia Helete.6 Shaula wakumvua ne: bavua bapete Davidi ne bantu bavuaye nabu. Dîba adi Shaula uvua musombe mu Gibea+ muinshi mua mutshi wa tamalise muaba mutumbuke, muikale ne difuma mu tshianza, ne bena mudimu bende bonso bavua bamunyunguluke.7 Ke Shaula kuambila bena mudimu bende bavua bamunyunguluke ne: “Ntelejayiku nuenu bena Benyamina. Muana wa Yishai+ neanupeshe pende buonso buenu madimi ne madimi a tumuma tua mvinyo anyi? Neanuteke buonso buenu bu bamfumu ba bantu tshinunu tshinunu ne bamfumu ba bantu lukama lukama anyi?+8 Buonso buenu nudi bantungile tshitungu! Muntu nansha umue kavua mungambile pavua muananyi meme mudie tshipungidi ne muana wa Yishai to!+ Muntu nansha umue wa kunudi ki mmungumvuile luse ne ki mmungambile ne: muananyi meme mmusake muena mudimu wanyi meme bua kuntombokela ne kungelela tshifufu, anu mudibi lelu.”9 Ke Doege+ muena Edome, uvua muaba au ku mutu kua bena mudimu ba Shaula, kuandamuna ne:+ “Mvua mumone muana wa Yishai mulue ku Nobo kudi Ahimeleke muana wa Ahituba.+10 Uvua mumuebejile malu kudi Yehowa ne mumupeshe biakudia. Uvua mumupeshe too ne muele wa mvita wa Goleyata muena Peleshete.”+11 Diakamue mukalenge wakabikidisha Ahimeleke muana wa muakuidi Ahituba ne bakuidi bonso ba mu nzubu wa tatuende bavua ku Nobo. Nunku buonso buabu bakalua kudi mukalenge.12 Ke Shaula kuamba ne: “Ntelejaku wewe muana wa Ahituba!” Yeye kuandamuna ne: “Ndi mukuteleje mukalenge wanyi.”13 Shaula wakamuambila ne: “Bua tshinyi nudi bantungile tshitungu, wewe ne muana wa Yishai, bualu udi mumupeshe mampa ne muele wa mvita ne mumuebejile malu kudi Nzambi? Mmuntombokele ne mmungelele tshifufu, anu mudibi mpindieu.”14 Ke Ahimeleke kuandamuna mukalenge ne: “Nnganyi munkatshi mua bena mudimu bebe bonso udi wa kueyemena* bu Davidi?+ Yeye mmuku wa mukalenge+ ne udi mfumu ku mutu kua bantu badi bakulama ne udi munemekibue mu nzubu muebe.+15 Lelu ke musangu wa kumpala undi mumuebejile malu kudi Nzambi anyi?+ Meme tshiena mua kuenza bualu buudi wamba abu to! Mukalenge kalaminyi muena mudimu wende ne nzubu wa tatuanyi yonso bualu nansha bumue, bualu muena mudimu webe kavua mumanye bualu nansha bumue mu bionso ebi to.”+16 Kadi mukalenge wakamba ne: “Ahimeleke, wewe neufue bushuwa+ pamue ne nzubu wa tatuebe mujima.”+17 Ke mukalenge kuambila bantu bavua bamulama* bavua bamunyunguluke ne: “Kudimukayi, nushipe bakuidi ba Yehowa, bualu mbatue ku tshia Davidi! Bavua bamanye ne: uvua wenda unyema, ne kabavua bangambile to!” Kadi bena mudimu ba mukalenge kabavua basue kujula bianza biabu bua kuluisha bakuidi ba Yehowa to.18 Nunku mukalenge wakambila Doege ne:+ “Wewe kudimuka, uluishe bakuidi!” Diakamue Doege muena Edome+ wakaya ne wakaluisha bakuidi yeye nkayende. Dituku adi wakashipa bantu 85 bavua bavuale efoda wa line.+19 Wakabutula kabidi Nobo,+ tshimenga tshia bakuidi, ne muele wa mvita; wakashipa bantu balume ne bantu bakaji, bana ne bana ba mu maboko, ngombe, mpunda ne mikoko ku muele wa mvita.20 Kadi muana umue wa Ahimeleke muana wa Ahituba uvua ne dîna ne: Ebeyatâ+ wakadisungila, kunyemaye bua kulonda Davidi.21 Ebeyatâ wakambila Davidi ne: “Shaula mmushipe bakuidi ba Yehowa.”22 Ke Davidi kuambila Ebeyatâ ne: “Mvua mumanye dituku adi+ pavua Doege muena Edome kuntu aku ne: kavua mua kupanga kuambila Shaula to. Bantu bonso ba* mu nzubu wa tatuebe mbafue bua bualu buanyi meme.23 Ushale nanyi. Kutshinyi to, bualu muntu yonso udi ukeba muoyo* webe udi ukeba muoyo* wanyi; ndi nkulama bimpe.”+


text:
BIUMA BIA MU DÎYI DIA NZAMBI | EZELA 6-10
Yehowa mmusue bantu badi bamuenzela mudimu ku budisuile
Ezela wakadilongolola bua kupingana ku Yelushalema
7:6, 22; 8:26, 27
Mukalenge Atashasete wakanyishila Ezela bua kupingana ku Yelushalema ne kutungunuja ntendelelu wa Yehowa
Mukalenge wakumvuila Ezela ‘mu malu onso avuaye mumulombe’ bua nzubu wa Yehowa, kumupeshaye: or, arjan, blé, mvinyo, manyi ne mukele; mushinga wabi bionso bisanga lelu eu mmupite pa ndola 100000000
Ezela wakeyemena Yehowa bua akube bantu bende
7:13; 8:21-23
Bivua lutatu lua bungi bua kupingana ku Yelushalema
Njila au uvua ne bule bua kilometre mitue ku 1600, upitshila miaba ya njiwu
Luendu alu luvua luenze ngondo mitue ku 4
Bivua bikengela bua bavua bapingana abu bikale ne ditabuja dikole, ne tshisumi, ne dikima
EZELA WAKAYA NE:
Arjan ne or ya bujitu bupite pa ntalanta 750 anyi 25650 kg anyi Bujitu bua nzevu milume (tupumbu) 3 mikole ya mu Afrike
NTATU IVUA BAVUA BAPINGANA BAPETE:
Bisumbu bia benzavi, tshipela, nyama ya luonji


text: 17 “Kuena ne bua kulambula Yehowa Nzambi webe ngombe mulume anyi mukoko bidi ne bulema kampanda anyi bidi kabiyi bimpe to, bualu mulambu au newikale mubi kumpala kua Yehowa Nzambi webe.+2 “Fuanyikija ne: mbasangane muntu mulume anyi muntu mukaji munkatshi muebe, mu tshimenga kayi tshionso tshidi Yehowa Nzambi webe ukupesha, udi wenza malu mabi ku mêsu kua Yehowa Nzambi webe ne unyanga tshipungidi tshiende,+3 ne muntu au udi usesuka ne utendelela nzambi mikuabu, uyinamina anyi winamina dîba anyi ngondo anyi musumba wonso wa bintu bia mu diulu,+ bualu bundi tshiyi mutume dîyi bua kuenza.+4 Padibu bakuambila bualu abu anyi paudi ubumvua, dîba adi neukebulule bualu abu bimpe menemene. Bobu bajadike bulelela+ ne: bualu bubi ebu mbuenzeke mu Isalele,5 udi ne bua kuya ne muntu mulume anyi muntu mukaji udi muenze bualu bubi ebu ku biibi bia tshimenga, ne badi ne bua kushipa muntu mulume anyi muntu mukaji au ne mabue.+6 Badi ne bua kushipa muntu udi mukumbanyine lufu au anu ku bujadiki* bua bantemu babidi anyi bantemu basatu.+ Kabena ne bua kumushipa ku bujadiki bua ntemu umue to.+7 Bianza bia bantemu abu ke bikala bia kumpala bua kubanga kumushipa, ne bianza bia bantu bonso nebilonde pashishe. Udi ne bua kumbusha malu mabi munkatshi muebe.+8 “Bikalaku kujuke tshilumbu tshidi tshipite bukole bua kutshikosa mu tshimue tshia ku bimenga biebe, nansha tshiotshi tshikale tshilumbu tshidi tshitangila diela mashi panshi,+ anyi muntu yeye mulue kufunda mukuabu, anyi mbenze bualu kampanda bua tshikisu, anyi bilumbu bikuabu bia bantu bakokangana, neujuke, wewe kuya muaba udi Yehowa Nzambi webe usungula.+9 Uye kudi bakuidi bena Lewi ne kudi mulumbuluishi+ udi ulumbuluisha mu matuku au, ubakuatshile tshilumbu, ne bobu nebakuambile tshia kuenza.+10 Nunku udi ne bua kuenza malu bilondeshile tshidibu bakuambila muaba udi Yehowa usungula. Udimuke bua kuenza malu bilondeshile bionso bidibu bakuambila.11 Udi ne bua kuenza malu bilondeshile mukenji udibu bakuleje, ne bilondeshile tshidibu bakuambile bua kuenza.+ Kubengi tshiakuambilabu bua kuenza, wenza tshia tshianana, uya ku dia balume anyi ku dia bakaji to.+12 Muntu udi wenza malu ne dikamakama, kayi uteleja muakuidi udi wenzela Yehowa Nzambi webe mudimu anyi kayi uteleja mulumbuluishi, udi ne bua kufua.+ Udi ne bua kumbusha malu mabi mu Isalele.+13 Dîba adi bantu bonso nebumvue, nebikale ne buôwa, ne kabakuenza kabidi malu ne dikamakama to.+14 “Paudi ubuela mu buloba budi Yehowa Nzambi webe ukupesha, ubuangata ne usombamu, wewe muambe ne: ‘Nditekele mukalenge ku mutu kuanyi bu mudi bisamba bionso bidi binnyunguluke bienza,’+15 dîba adi, kakuyi mpata neuteke mukalenge udi Yehowa Nzambi webe usungula.+ Neuteke mukalenge wa munkatshi mua bana benu. Mbakukandike bua kuditekela muntu wa ku babende udi kayi muanenu ku mutu kuebe.16 Kadi yeye kena ne bua kudikebela tubalu tua bungi+ anyi kupingaja bantu mu Ejipitu bua kupetaye tubalu tupite bungi,+ bualu Yehowa uvua munuambile ne: ‘Kanuena ne bua kupinganyina kabidi mu njila eu to.’17 Kena nansha ne bua kusela bakaji ba bungi, bua muoyo wende kawulu kupambuka;+ anyi kena ne bua kupeta arjan ne or bia bungi menemene to.+18 Padiye usomba mu nkuasa wa bukalenge buende, yeye udi ne bua kudifundila mukanda,* utentulamu Mikenji eyi, uyitentula mu mukanda udi bakuidi bena Lewi nawu.+19 “Neashale nawu, ne yeye udi ne bua kuwubala matuku ende onso a muoyo,+ bua alonge bua kutshina Yehowa Nzambi wende ne alame mêyi onso a mu Mikenji eyi ne mêyi ne mikandu ebi pa kubitumikila.+20 Nunku muoyo wende kawakudibandisha ku mutu kua bana babu ne kakusesuka ku dîyi edi bua kuya ku dia balume anyi ku dia bakaji bua ashale matuku a bungi mu bukalenge buende, yeye ne bana bende munkatshi mua Isalele.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
35 Elihu wakatungunuka ne kuandamuna ne:
2 “Udi mutuishibue bulelela ne: udi mubinge bua wewe kuamba ne:‘Ndi muakane kupita Nzambi’ anyi?+
3 Bualu wewe udi wamba ne: ‘Bidi bikuenzela wewe tshinyi?
Ndiku bimpe kupita pamvua mua kuikala muenze mpekatu anyi?’+
4 Meme nenkuandamune weweNe balunda bebe+ badi nebe.
5 Tangila mu diulu, umone,Tangila bimpe matutu+ adi muulu pa mutu pebe.
6 Wewe muenze mpekatu, nku tshinyi kuudi umuenzela bibi?+
Biavulangana dishipa diebe dia mikenji, tshiudi umuenzela ntshinyi?+
7 Biwikala muntu muakane, ntshinyi tshiudi umupesha?Ntshinyi tshidiye upetela kuudi?+
8 Bubi buebe budi butatshisha anu muntu bu wewe,Ne buakane buebe budi buambuluisha anu muana wa muntu.
9 Bantu badi badila padibu mu dikengeshibua dikole;Badi badila bakeba disulakana ku bukokeshi bua badi ne bukole.+
10 Kadi kakuena muntu udi wamba ne: ‘Nzambi, Mufuki wanyi Munene+ udi penyi,Yeye udi wenza bua bimbe misambu butuku?’+
11 Udi utulongesha+ kupita nyama ya pa buloba,+Ne utuvuija bena meji kupita nyunyi ya muulu.
12 Bantu badi badila, kadi yeye kena wandamuna,+Bua lutambishi lua bantu babi.+
13 Bushuwa, Nzambi kena uteleja muadi wa patupu;+Wa Bukole Buonso kena uteyaku ntema yende.
14 Nunku, anu pawadilakana wewe ne: kuena mumumone!+
Tshilumbu tshiebe tshidi kumpala kuende, nanku udi ne bua kumuindila ne muoyo kuulu kuulu.+
15 Bualu ki mmulombe ne tshiji bua kumubadila malu;Anyi mutume ntema ku malu audi wenza ne dilubakana dipite bukole to.+
16 Yobo udi ukangula mukana muende bikole tshianana;Udi uvudija mêyi kayi ne dimanya.”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yobo 35
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Dieyemena ntempelo wa Yehowa dia dishima (1-11)
-
Ntempelo udi ne bua kulua bu Shilo (12-15)
-
Badi bapisha ntendelelu wa tshidingishilu (16-34)
7 Edi ndîyi diakalua kudi Yelemiya difuma kudi Yehowa, diamba ne:
2 “Imana mu tshiibi tshia nzubu wa Yehowa ne manyisha mukenji eu: ‘Umvuayi dîyi dia Yehowa, nuenu bantu ba mu Yuda bonso badi babuela mu biibi ebi bua kuinamina Yehowa.
3 Mona tshidi Yehowa wa biluilu, Nzambi wa Isalele, wamba: “Longololayi njila yenu ne bienzedi bienu, ne nennuanyishile bua kutungunuka ne kusombela muaba eu.+
4 Kanueyemenyi mêyi a dishima, nuamba ne: ‘Eu ke ntempelo wa Yehowa, ntempelo wa Yehowa, ntempelo wa Yehowa!’+
5 Bualu binuikala bushuwa balongolole njila yenu ne bienzedi bienu; binuikala bushuwa bimanyine kulumbuluisha kuakane pankatshi pa muntu ne muinende;+
6 binuikala kanuyi nukengesha bantu badi basombe buenyi, bana ba nshiya, ne bakaji bakamba;+ binuikala kanuyi nuela mashi a bantu badi kabayi ne bualu panshi muaba eu; ne binuikala kanuyi nulonda nzambi mikuabu bua kudikebela dikenga;+
7 nunku nennuanyishile bua nutungunuke ne kusombela muaba eu, mu buloba bumvua mupeshe bankambua benu bua kashidi.”’”
8 “Kadi nudi nueyemena mêyi a dishima,+ kaakunupetesha dikuatshisha nansha dimue.
9 Nudi mua kuiba,+ kushipa, kuenda masandi, kuditshipa ne malu a dishima,+ kulambula Bâla milambu,+ ne kulonda nzambi inuvua kanuyi bamanye,
10 ne pashishe kulua, kuimana kumpala kuanyi mu nzubu eu udi ne dîna dianyi, nuamba ne: ‘Netupandishibue,’ nansha munudi nuenza malu onso mabi aa anyi?
11 Nzubu udi ne dîna dianyi eu mmulue tshisokomenu tshia banyengianganyi ba bintu ku mêsu kuenu anyi?+ Mmeme eu mudimuene bualu ebu nkayanyi,” ke mudi Yehowa wamba.
12 “‘Kadi, mpindieu ndayi muaba wanyi ku Shilo,+ muaba umvua muanji kuenza bua dîna dianyi disombele,+ ne numone tshimvua muwenzele bua bubi bua bantu banyi bena Isalele.+
13 Kadi nuakatungunuka ne kuenza malu onso aa,’ ke mudi Yehowa wamba, ‘nansha mumvua munuambile njila ne njila, kanuvua bateleje to.+ Ngakatungunuka ne kunubikila, kadi kanuvua nuitaba to.+
14 Ke mungenzela nzubu udi ne dîna dianyi,+ unudi nueyemena,+ ne muaba eu umvua munupeshe nuenu ne bankambua benu, anu bu mumvua muenzele Shilo.+
15 Nennuipate ku mêsu kuanyi, anu bu mumvua muipate bana benu bonso, ndelanganyi yonso ya Efelayima.’+
16 “Kadi wewe, kusambidi bua bantu aba. Kuedi dîyi anyi kuenji disambila peshi kunsengeledi bua bualu buabu,+ bualu tshiakukuteleja to.+
17 Kuenaku mumone malu adibu benza mu bimenga bia Yuda ne mu misesu ya Yelushalema anyi?
18 Bana badi bangula nkunyi, batatu badi batemesha kapia, ne bamamu badi basopa bukula bua kuenzela Mukalenge Mukaji wa Diulu+ mikata ya mulambu, ne badi bapongoluela nzambi mikuabu milambu ya bia kunua bua kumfiikisha munda.+
19 ‘Kadi meme ke udibu benzela bibi anyi?’ ke mudi Yehowa ukonka. ‘Kabena badienzela nkayabu bibi bua bundu buabu bobu bine anyi?’+
20 Nunku mona tshidi Mukalenge Mutambe Bunene Yehowa wamba: ‘Tangilayi! Nempongolole tshiji tshianyi ne tshiji tshianyi tshikole muaba eu,+ pa bantu ne nyama, pa mitshi ya mu mpata ne pa mamuma a buloba; netshiteme kadi katshiakujima to.’+
21 “Mona tshidi Yehowa wa biluilu, Nzambi wa Isalele, wamba: ‘Tuyayi! Sakidilayi milambu yenu ya kuosha mijima ku milambu yenu mikuabu, ne diayi munyinyi.+
22 Bualu dituku dimvua mupatule bankambua benu mu buloba bua Ejipitu, tshivua muakule nabu anyi mubatumine dîyi bua bualu bua milambu ya kuosha mijima ne bua milambu mikuabu+ to.
23 Kadi mvua mubatumine dîyi edi ne: “Tumikilayi dîyi dianyi ne meme nendue Nzambi wenu, ne nuenu nenulue bantu banyi.+ Nudi ne bua kuendela mu njila yonso undi nnuambila bua kuendela, bua malu ende bimpe buenu nuenu.”’+
24 Kadi kabakateleja anyi kuinyika ditshi diabu;+ kadi bakendela mu meji abu avuabu baluke, balonda ne mutu mukole muoyo wabu mubi,+ ne bakapingana tshianyima, kabakaya kumpala to,
25 kumbukila ku dituku divua bankambua benu bapatuke mu buloba bua Ejipitu too ne lelu eu.+ Nunku mvua mutungunuke ne kunutumina bena mudimu banyi bonso baprofete, mbatuma dituku dionso, njila ne njila.+
26 Kadi bakabenga kunteleja, ne bakabenga kuinyika ditshi diabu.+ Kadi bavua ne mutu mukole, ne bakenza malu mabi matambe kupita bankambua babu!
27 “Neubambile mêyi onso aa,+ kadi kabakukuteleja to; neubabikile, kadi kabakukuitaba to.
28 Neubambile ne: ‘Etshi ke tshisamba tshivua katshiyi tshitumikile dîyi dia Yehowa Nzambi wabu ne tshivua tshibenge bua kuitaba dinyoka. Lulamatu ndujimine, kalutshiena nansha lutedibua munkatshi muabu.’+
29 “Kosa nsuki yebe idi kayiyi mikosa, uyimanshe, ne wela kasala ka muadi pa mikuna idi kayiyi ne tshintu, bualu Yehowa mmulekele ne neabenge tshipungu tshia bantu etshi tshidi tshimufiikishe munda.
30 ‘Bualu bantu ba Yuda mbenze malu adi mabi ku mêsu kuanyi,’ ke mudi Yehowa wamba. ‘Mbajadike mpingu yabu ya muendi mu nzubu udi ne dîna dianyi, bua kumunyanga.+
31 Mbibake miaba mitumbuke ya Tofete, udi mu Tshibandabanda tshia Muana wa Hinoma,+ bua kuoshabu bana babu ba balume ne bana babu ba bakaji mu kapia,+ bualu bumvua tshiyi mubatumine dîyi bua kuenza ne butu mene kabuyi nansha buanji kunduila ku muoyo.’+
32 “‘Nunku monayi! matuku adi alua,’ ke mudi Yehowa wamba, ‘ikalabu kabayi mua kumubikila kabidi ne: Tofete anyi ne: Tshibandabanda tshia Muana wa Hinoma, kadi ne: Tshibandabanda tshia Dishipangana. Nebajiike bantu mu Tofete too ne pikalaku kakuyi muaba mushale.+
33 Bitalu bia bantu aba nebilue biakudia bia nyunyi ya muulu ne bia nyama ya pa buloba, kakuyi muntu wa kuyitshinyisha bua inyeme.+
34 Nengimanyike tshiona tshia disanka dikole ne tshiona tshia masanka, dîyi dia musedianganyi ne dîyi dia mukaji udibu basela+ mu bimenga bia Yuda ne mu misesu ya Yelushalema, bualu buloba nebubutudibue.’”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yelemiya 7
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Mmalu kayi adi Bible utulongesha?
Mbenze mukanda wa kulonga nawu Bible eu bua kukuambuluisha bua kumanya tshidi Bible wamba bua biena-bualu bishilashilangane, bu mudi bua tshinyi tudi tukenga, tshidi tshituenzekela patudi tufua, mua kuikala ne nsombelu wa disanka mu dîku, ne malu makuabu.
Ntshinyi tshidi Nzambi mutulongoluele?
Udi mua kudiebeja bua tshinyi lelu kudi ntatu ya bungi nunku. Bible udi ulongesha ne: mu katupa kîpi emu, Nzambi neumbushe ntatu idi nayi bantu bu mudi makenga, masama, ne lufu.
NSHAPITA 1
Nzambi nnganyi?
Udi wela meji ne: udiku ukutabalela anyi? Longa bua kumanya bumuntu buende ne muudi mua kulua mulunda wa Nzambi.
NSHAPITA 2
Bible mmukanda wa Nzambi
Mmunyi mudi Bible mua kukuambuluisha bua kupita ne ntatu iudi nayi? Bua tshinyi udi mua kueyemena malu adiye mulaye?
NSHAPITA 3
Ntshinyi tshidi Nzambi mulongoluele bantu?
Nnsombelu neikale mushindu kayi mu bulongolodi bupiabupia pikala buloba mparadizu?
NSHAPITA 4
Yezu Kristo nnganyi?
Manya bua tshinyi Yezu udi Masiya mulaya, kuvuaye mufumine ne bua tshinyi udi Muana mulela umuepele wa Yehowa.
NSHAPITA 5
Tshia kupikulangana natshi ndipa ditambe bunene dia Nzambi
Tshia kupikula natshi ntshinyi? Mmunyi muditshi mua kukupetesha masanka?
NSHAPITA 6
Patudi tufua tudi tuya penyi?
Manya tshidi Bible wamba bua muaba udi bafue ne tshidi tshishipesha bantu.
NSHAPITA WA 7
Dibishibua dia bantu ku lufu nedikalaku!
Ukadiku mufuishe muntu uudi munange anyi? Kudiku mushindu wa kumumona kabidi anyi? Manya tshidi Bible ulongesha bua dibishibua dia bantu ku lufu.
NSHAPITA WA 8
Bukalenge bua Nzambi ntshinyi?
Bantu ba bungi mbamanye Disambila dia Mukalenge. Tshiambilu etshi: “Bukalenge buebe bulue” tshidi tshiumvuija tshinyi?
NSHAPITA WA 9
Nshikidilu wa bulongolodi ebu ukadi pabuipi anyi?
Mona mudi malu adi bantu badi batunyunguluke benza, ne lungenyi ludibu nalu bileja ne: tudi mu tshikondo tshia kumpala kua nshikidilu wa bulongolodi ebu, anu mukavua Bible muambe.
NSHAPITA WA 10
Bulelela pa bidi bitangila banjelu
Bible udi usokolola bulelela pa bidi bitangila banjelu ne bademon. Bifukibua bia mu nyuma ebi bituku bushuwa anyi? Bidiku mua kutuambuluisha anyi kutuenzela bibi anyi?
NSHAPITA WA 11
Bua tshinyi kudi makenga bungi nunku?
Bantu ba bungi badi bela meji ne: Nzambi ke udi ukebesha makenga onso adi pa buloba. Wewe udi wela meji kayi? Manya tshidi Nzambi wamba bua tshidi tshikebesha makenga.
NSHAPITA WA 12
Mmunyi muudi mua kulua mulunda wa Nzambi?
Kudi mushindu wa kuikala ne nsombelu udi usankisha Yehowa. Bushuwa, udi mua kulua mulunda wende.
NSHAPITA WA 13
Nemeka dipa dia muoyo
Mmunyi mudi Nzambi umona ditula dia mafu, diedibua mashi, ne muoyo wa nyama?
NSHAPITA WA 14
Dîku dienu didi mua kuikala ne disanka
Dinanga divua Yezu muleje ntshilejilu tshidi balume, bakaji, baledi, ne bana mua kuidikija. Ntshinyi tshitudi tulongela kudiye?
NSHAPITA WA 15
Mushindu muimpe wa kutendelela Nzambi
Tangila malu asambombo adi bantu badi mu tshitendelelu tshilelela benza.
NSHAPITA WA 16
Sungula bua kutendelela Nzambi mushindu udiye musue
Ntatu kayi iudi mua kupeta paudi wambila bantu bakuabu malu audi witabuja? Mmunyi muudi mua kubambilawu kuyi ubatapa ku muoyo?
NSHAPITA WA 17
Diakalenga ditudi nadi dia kusambila
Nzambi utu uteleja paudi usambila anyi? Bua kuandamuna lukonko elu, udi ne bua kumanya tshidi Bible ulongesha bua disambila.
NSHAPITA WA 18
Ndi ne bua kudilambula kudi Nzambi ne kubatijibua anyi?
Mmalu kayi adi muntu ne bua kukumbaja bua kubatijibua bua kulua muena Kristo? Mona tshidi batismo umvuija ne mushindu udibu ne bua kubatizangana.
NSHAPITA WA 19
Tungunuka ne kuikala mulunda wa Yehowa
Mmunyi mutudi mua kuleja dinanga ne dianyisha bua bionso bidi Nzambi muenze?
Mamanyisha a ku ndekelu
Diumvuija dia miaku ne biambilu bidi mu mukanda wa Mmalu kayi adi Bible utulongesha?


text:
‘Yehowa, Nzambi wetu, udi biende Yehowa umue’
‘Umvuayi Isalele, Yehowa, Nzambi wetu, udi biende Yehowa umue.’—DUTELONOME 6:4.
MISAMBU: 138, 112
1, 2. a) Bua tshinyi mêyi a mu Dutelonome 6:4 mmamanyike bikole? b) Bua tshinyi Mose wakamba mêyi aa?
MUNKATSHI mua bidimu nkama ya bungi, bena Yuda bavua batela mêyi a mu Dutelonome 6:4 mu disambila dia pa buadi divuabu benza. Bavua babikila disambila edi ne: Shema. Shema mmuaku wa kumpala wa mu mvese eu mu tshiena Ebelu. Bena Yuda ba bungi bavua benza disambila edi dituku dionso mu dinda ne dilolo bua kuleja muvuabu balamate anu Nzambi nkayende.
2 Mêyi aa adi mu muyuki wa ndekelu uvua Mose muenzele tshisamba tshia Isalele. Mu tshidimu tshia 1473 kumpala kua Kristo, tshisamba tshia Isalele tshivua mu buloba bua Moaba, pabuipi ne kusabuka musulu wa Yadene ne kubuela mu Buloba bulaya. (Dutelonome 6:1) Mose uvua mulombole bantu munkatshi mua bidimu 40, ne uvua musue bua bikale ne dikima bua kutantamena ntatu ivuabu mua kupeta. Bavua ne bua kueyemena Nzambi wabu Yehowa ne kuikala ne lulamatu kudiye. Nunku, mêyi a ndekelu a Mose akabakankamija bua kuenza nunku. Mose mumane kutelela bantu Mikenji dikumi ne mikenji mikuabu ya Yehowa, wakabavuluija mêyi a mushinga adi mu Dutelonome 6:4, 5. (Bala.)
3. Nnkonko kayi ituandamuna mu tshiena-bualu etshi?
3 Bena Isalele bavua bamanye ne: Yehowa Nzambi wabu udi “Yehowa umue.” Bena Isalele ba lulamatu bavua batendelela Nzambi umue, Nzambi wa bankambua babu. Kadi, bua tshinyi Mose wakabavuluija ne: Yehowa Nzambi wabu udi “Yehowa umue”? Ndipetangana kayi didi pankatshi pa bualu ebu ne dinanga Nzambi wetu ne muoyo wetu wonso ne anyima wetu yonso ne bukole buetu buonso? Mmunyi mudi mêyi adi mu Dutelonome 6:4, 5 atutangila petu lelu?
NZAMBI WETU UDI “YEHOWA UMUE”
4, 5. a) Tshiambilu tshia ne: “Yehowa umue” tshidi tshiumvuija tshinyi? b) Mmunyi mudi Yehowa mushilangane ne nzambi ya bisamba bikuabu?
4 Nzambi wa pa buende. Tshiambilu tshia ne: “Yehowa umue” tshidi tshiumvuija ne: Yehowa udi Nzambi wa pa buende, kakuena nzambi mukuabu udi diatshimue nende anyi udi bu yeye to. Bua tshinyi Mose wakamba mêyi aa? Kavua muambe mêyi aa bua kulongesha bantu muvua busatu bunsantu bubi to. Kadi uvua muambe bua kuleja ne: Yehowa m’Mufuki wa diulu ne buloba ne Mukokeshi wa bintu bionso. Yeye nkayende ke Nzambi mulelela, ne kakuena nzambi mukuabu udi bu yeye to. (2 Samuele 7:22) Nunku, mêyi a Mose avua avuluija bena Isalele ne: bavua ne bua kutendelela anu Yehowa nkayende. Kabavua ne bua kuidikija bantu bavua babanyunguluke bavua batendelela nzambi ya dishima ya bungi milume ne mikaji to. Bantu abu bavua bitabuja ne: nzambi yabu ivua ne bukokeshi pa bimue bifukibua.
5 Tshilejilu, bena Ejipitu bavua batendelela nzambi dîba Râ, nzambi mukaji wa diulu Nout, nzambi wa buloba Geb, nzambi wa Nile Hapi, ne bavua batendelela nyama ya bungi. Yehowa wakaleja ne: uvua mupite nzambi ya dishima eyi kule ne kule pavuaye mutume bipupu dikumi. Nzambi munene wa bena Kanâna uvua Bâla, nzambi wa dishima uvua bena Kanâna bitabuja ne: uvua mufuke muoyo. Bavua kabidi bitabuja ne: uvua nzambi wa diulu ne mvula ne tshipepele tshikole. Miaba ya bungi, bantu bavua beyemena Bâla bua abakube. (Nomba 25:3) Bena Isalele bavua ne bua kuvuluka ne: Nzambi wabu, “Nzambi mulelela,” ngua pa buende. Udi “Yehowa umue.”—Dutelonome 4:35, 39.
Yehowa Nzambi kena mutapuluke ne kena ushintuluka to. Utu misangu yonso Nzambi wa kueyemena, udi kayi ushintuluka, muena lulamatu ne mulelela
6, 7. a) Muaku “umue” udi kabidi umvuija tshinyi? b) Mmunyi muvua Yehowa muleje muvuaye “umue”?
6 Nzambi wa lulamatu udi kayi ushintuluka. Muaku “umue” udi mu tshiambilu tshia ne: “Yehowa umue” udi kabidi umvuija ne: malu adiye mulongolole ne adiye wenza nga kueyemena misangu yonso. Yehowa Nzambi kena mutapuluke ne kena ushintuluka to. Utu misangu yonso Nzambi wa kueyemena, udi kayi ushintuluka, muena lulamatu ne mulelela. Tshilejilu, wakalaya Abalahama ne: tunkanunuina tuende tuvua ne bua kusomba mu Buloba bulaya. Yehowa wakenza bishima bia bungi binene bua kukumbaja mulayi wende eu. Bidimu 430 panyima pa Yehowa mumane kufila mulayi au, malu avuaye mulongolole kaavua mashintuluke to.—Genese 12:1, 2, 7; Ekesode 12:40, 41.
7 Bidimu nkama ya bungi pashishe, Yehowa wakabikila bena Isalele ne: bantemu bende ne kubambilaye ne: ‘Ndi muomumue. Kumpala kuanyi kakuvua Nzambi mukuabu muenjibue, ne panyima panyi kenaku nansha umue.’ Yehowa wakaleja kabidi patoke ne: malu avuaye mulongolole bua kuenza kaavua mashintuluke pakasakidilaye ne: ‘Meme ndi muomumue misangu yonso.’ (Yeshaya 43:10, 13; 44:6; 48:12, NWT) Bushuwa, bena Isalele bavua ne diakalenga dinene dia kuenzela Nzambi uvua kayi ushintuluka ne wa kueyemena misangu yonso mudimu. Tudi ne diakalenga dia muomumue lelu.—Malaki 3:6; Yakobo 1:17.
8, 9. a) Ntshinyi tshidi Yehowa ulomba batendeledi bende bua kuenza? b) Mmunyi muvua Yezu muleje ne: mêyi a Mose avua ne mushinga?
8 Eyowa, Mose uvua muvuluije bena Isalele ne: mushindu uvua Yehowa mubanange ne ubakuba kawuvua mua kushintuluka to. Nunku, Yehowa uvua mutekemene bua bamulamate anu yeye nkayende ne bua bamunange ne muoyo wabu wonso ne anyima wabu yonso ne bukole buabu buonso. Baledi bavua ne bua kulongesha bana babu malu a Yehowa misangu yonso ivuabu bapeta mpunga bua bana kutendelelabu pabu anu Yehowa.—Dutelonome 6:6-9.
9 Yehowa katu ushintulula malu adiye mulongolole bua kuenza to, nunku kakushintulula mikenji idiye muelele batendeledi bende balelela to. Tuetu basue bua ntendelelu wetu asankishe Yehowa, tudi ne bua kumulamata anu yeye ne kumunanga ne muoyo wetu wonso ne lungenyi luetu luonso ne bukole buetu buonso. Yezu wakamba ne: eu ke mukenji udi ne mushinga wa bungi. (Bala Mâko 12:28-31.) Tumonayi mutudi mua kuleja ku bienzedi bietu ne: “Yehowa Nzambi wetu udi anu Yehowa umue.”
LAMATA ANU YEHOWA NKAYENDE
10, 11. a) Mmu mushindu kayi mutudi mua kutendelela anu Yehowa nkayende? b) Mmunyi muvua bansongalume bena Ebelu bavua mu Babilona baleje muvuabu balamate anu Yehowa nkayende?
10 Yehowa ke Nzambi wetu umue ne umuepele. Tudi tumulamata yeye nkayende patudi tumutendelela anu yeye. Katuena mua kutendelela nzambi mukuabu nansha umue peshi kubueja ngenyi anyi bilele bia dishima patudi tutendelela Yehowa to. Kena bu kanzambi kadi ku mutu kua tunzambi tukuabu tuonso anyi kadi ne bukole bua bungi kutupita to. Yeye ke Nzambi mulelela. Tudi ne bua kutendelela anu Yehowa nkayende.—Bala Buakabuluibua 4:11.
11 Mu mukanda wa Danyele badi bakula bua bansongalume bena Ebelu aba: Danyele, Hananiya, Mishaele ne Azaliya. Bakaleja muvuabu balamate anu Yehowa pavuabu babenge kudia biakudia bivua kabiyi bimpe bua batendeledi ba Yehowa. Balunda basatu ba Danyele aba bakabenga kukukuila lupingu lua tshiamu tshia or luvua Nebukadenesâ muenze. Buabu bobu, Yehowa uvua pa muaba wa kumpala. Bavua bamulamate ne muoyo mujima.—Danyele 1:1–3:30.
Yehowa udi ne bua kuikala pa muaba wa kumpala mu nsombelu wetu
12. Patudi tulamata anu Yehowa nkayende, ntshinyi tshitudi ne bua kudimukila?
12 Yehowa udi ne bua kuikala pa muaba wa kumpala mu nsombelu wetu. Tuetu basue kumulamata anu yeye nkayende, tudi ne bua kuikala ne budimu bua bintu bikuabu kabiangatshi muaba wende. Bintu ebi bidi mua kuikala binganyi? Mu Mikenji dikumi, Yehowa wakamba ne: bantu bende kabavua ne bua kutendelela nzambi mikuabu to. Kabavua ne bua kutendelela lupingu kayi luonso to. (Dutelonome 5:6-10) Lelu, kudi mishindu ya bungi ya kukukuila mpingu, ne imue ya kudiyi idi mua kuikala mikole bua kuyijingulula. Kadi Yehowa ki mmushintulule mikenji yende to. Utshidi anu “Yehowa umue.” Tumonayi mutudi mua kuepuka ditendelela dia mpingu lelu.
13. Mmalu kayi atudi mua kutuadija kunanga bikole kupita mutudi banange Yehowa?
13 Kolosayi 3:5 (bala) udi wakula bua bintu bidi mua kunyanga bulunda bukole butudi badie ne Yehowa. Tudi tumona ne: lukuka ludi lupetangana ne ditendelela dia mpingu. Mushindu kayi? Tuetu ne dijinga dikole dia kupeta tshintu kampanda bu mudi makuta a bungi anyi bintu bia mushinga mukole, dijinga edi didi mua kulombola nsombelu wetu anu bu nzambi kampanda wa bukole. Malu mabi onso adibu batele mu Kolosayi 3:5 adi apetangana ne lukuka, ne lukuka ludi mushindu kampanda wa ditendelela mpingu. Nunku, tuetu ne dijinga dikole dia malu aa, tudi mua kutuadija kuananga bikole kupita mutudi banange Nzambi. Dîba adi, Yehowa kakuikala “Yehowa umue” kutudi to. Katuena basue bua bualu ebu butufikile musangu nansha umue to.
14. Ndidimuija kayi divua mupostolo Yone mufile bua dinanga dietu dia Nzambi?
14 Mupostolo Yone wakakula bua bualu bua muomumue. Wakadimuija ne: muntu yeye munange bintu bia pa buloba, mmumue ne: “majinga a mubidi, majinga a mêsu, ne didileja bua bintu bia mu nsombelu,” “dinanga dia Tatu kadiena munda muende” to. (1 Yone 2:15, 16) Nunku, tudi ne bua kudikonkonona misangu yonso bua kumona ni tudi banange bintu bia pa buloba. Tudi mua kumona ne: tudi batuadije kukokibua ku dijikija dia lutetuku anyi kudi bantu ne mishindu ya mvuadilu ne ya didilengeja bia mu bulongolodi ebu. Peshi tudi mua kuikala basue kuenza “malu manene” pa kukeba bua kulonga tulasa tutumbuke. (Yelemiya 45:4, 5) Bulongolodi bupiabupia bukadi pabuipi menemene. Nunku, tudi ne bua kuvuluka mêyi a mushinga avua Mose muambe. Tuetu bumvue ne bitabuje ne muoyo mujima ne: ‘Yehowa, Nzambi wetu, udi biende Yehowa umue,’ netumulamate anu yeye nkayende ne netumuenzele mudimu mu mushindu udiye musue.—Ebelu 12:28, 29.
LAMA BUOBUMUE BUA BENA KRISTO
15. Bua tshinyi Paulo uvua muvuluije bena Kristo ne: Nzambi udi “Yehowa umue”?
15 Tshiambilu tshia ne: “Yehowa umue” tshidi tshituambuluisha bua kumvua ne: Yehowa mmusue bua batendeledi bende bikale mu buobumue ne bikale ne tshipatshila tshia muomumue mu nsombelu wabu. Mu tshisumbu tshia bena Kristo ba kumpala muvua bena Yuda, bena Greke, bena Lomo ne bantu ba mu matunga makuabu. Bavua ne nsombelu ne bibidilu bishilangane, ne malu avuabu banange avua mashilangane. Ke bualu kayi bivua bikole bua bamue ba kudibu kuitaba mushindu mupiamupia wa kutendelela Nzambi anyi kulekela malu avuabu benza kumpala. Ke bualu kayi Paulo wakabavuluija ne: bena Kristo badi ne Nzambi umue Yehowa.—Bala 1 Kolinto 8:5, 6.
Yehowa mmusue bua batendeledi bende bikale mu buobumue ne bikale ne tshipatshila tshia muomumue mu nsombelu wabu
16, 17. a) Mmulayi kayi wa buprofete udi wenda ukumbana mu matuku etu aa, ne mbipeta kayi bidi bimueneke? b) Ntshinyi tshidi mua kunyanga buobumue buetu?
16 Netuambe tshinyi bua tshisumbu tshia bena Kristo lelu? Muprofete Yeshayi wakamba ne: ‘Mu tshikondo tshia ku ndekelu kua matuku,’ bantu ba mu bisamba bionso bavua ne bua kudisangisha pamue bua kutendelela Yehowa. Bavua ne bua kuamba ne: ‘Yeye neatulongeshe njila yende, ne netuendele mu misesu yende.’ (Yeshaya 2:2, 3, NWT) Tudi ne disanka patudi tumona mudi mulayi wa buprofete eu wenda ukumbana lelu! Bana betu ba balume ne ba bakaji badi bafumina miaba mishilangane, bakula miakulu mishilangane ne badi ne bibidilu bishilangane. Nansha nanku, tudi tutendelela Yehowa mu buobumue. Kadi, bu mutudi bashilangane bikole, ntatu idi mua kumueneka.
17 Tshilejilu, mmunyi muudi udiumvua bua bana betu ba balume ne ba bakaji badi ne bibidilu bishilangane ne biebe? Muakulu wabu, mvuadilu wabu, mushindu wabu wa dienza malu ne biakudia biabu bidi mua kuikala bishilangane bikole ne biebe. Udiku ubepuka ne utamba kupitshisha dîba dia bungi ne bantu badi ne bibidilu bu biebe anyi? Mmunyi muudi udiumvua bua bakulu ba muaba uudi musombele badi bakunyi kuudi anyi ba dikoba dikuabu peshi badi ne bibidilu bikuabu? Tuetu katuyi badimuke, tudi mua kulekela dishilangana edi ditunyanga ne dinyanga buobumue buetu.
18, 19. a) Mmubelu kayi udi mu Efeso 4:1-3? b) Ntshinyi tshitudi mua kuenza bua tshisumbu kuikalatshi mu buobumue?
18 Mmunyi mutudi mua kuepuka ntatu eyi? Paulo wakapesha bena Kristo bavua basombele mu Efeso, tshimenga tshia bubanji tshivua ne bantu ba miaba mishilashilangane mubelu uvua ne bua kubambuluisha. (Bala Efeso 4:1-3.) Paulo uvua mutele ngikadilu bu mudi budipuekeshi, bupole, lutulu ne dinanga. Ngikadilu eyi idi bu makunji makole adi enza bua nzubu imane. Kadi bua kulama nzubu bimpe, bidi bilomba kabidi kuenza mudimu mukole. Paulo uvua musue bua bena Kristo ba mu Efeso benze mudimu mukole “bua kulama buobumue bua kudi nyuma.”
19 Tuetu bonso tudi ne bua kuenza muetu muonso bua kulama buobumue bua tshisumbu. Mmunyi mutudi mua kuenza nanku? Tshia kumpala, tudi ne bua kudienzeja bua kupeta ngikadilu ivua Paulo mutele eyi: budipuekeshi, bupole, lutulu ne dinanga ne kuyileja kabidi. Tshibidi, tudi ne bua kudienzeja bikole bua kukuba “tshisuikidi tshia ditalala.” Dibenga kupetangana ku mêyi didi bu mitanta mikese idi miedibue mu buobumue buetu, nunku tudi ne bua kudienzeja bikole bua kumbusha dibenga kupetangana ku mêyi edi bua kulama ditalala ne buobumue munkatshi muetu.
20. Mmunyi mutudi mua kuleja ne: tudi bamanye ne: ‘Yehowa, Nzambi wetu, udi biende Yehowa umue’?
20 ‘Yehowa, Nzambi wetu, udi biende Yehowa umue.’ Mêyi aa adi ne bukole bua bungi! Divuluija edi divua dikoleshe bena Isalele bua kunanukila mu ntatu pakabuelabu mu Buloba bulaya. Mêyi au adi mua kutukolesha petu bua kupanduka ku dikenga dinene ne kutuambuluisha bua kubuela mu Mparadizu mu matuku atshilualua. Tutungunukayi ne kulamata anu Yehowa nkayende. Tudi ne bua kumunanga ne kumuenzela mudimu ne muoyo wetu wonso ne lungenyi luetu luonso ne bukole buetu buonso, ne tudi ne bua kudienzeja bikole bua kulama ditalala ne buobumue munkatshi muetu. Tuetu batungunuke ne kuenza malu aa, Yezu neatuangate bu mikoko ne netumone mudi mêyi ende aa akumbana: “Luayi, nuenu badi Tatu wanyi mubeneshe, nupiane Bukalenge buvuabu banulongoluele katshia ku ntuadijilu kua buloba.”—Matayi 25:34.


text:
Difuanyikija dia mushinga mukole diutu katshia kuyi muanji kuenza
UTUKU udiangata bu muena Kristo anyi? Biobi nanku, udi munkatshi mua bantu bapite pa miliyare 2 badi pa buloba badi badiamba mudibu bayidi ba Kristo. Lelu eu, kudi bitendelelu binunu ne binunu bidibu babikila ne: mbia bena Kristo, kadi badi batapuluke bua dibenga kupetangana dia malongesha abu a nshindamenu ne bua dishilangana dia mmuenenu yabu. Malu audi witabuja adi mua kuikala mashilangane ne a bakuabu badi badiamba mudibu bena Kristo. Malu au adiku ne mushinga anyi? Eyowa, adi ne mushinga biwikala musue kuenza buena Kristo budi Bible ulongesha.
Bayidi ba Yezu Kristo ba kumpala bavua bamanyike bu “bena Kristo.” (Bienzedi 11:26) Kabavua dijinga ne mêna makuabu bua kubamanyabu to, bualu kuvua anu ntendelelu umuepele wa bena Kristo. Bena Kristo bonso bavua balonda malongesha ne mibelu ya Yezu Kristo udi Muenji wa buena Kristo. Kadi netuambe bishi bua tshitendelelu tshienu? Udiku witaba ne: tshitendelelu tshienu tshidi tshilongesha malu avua Kristo mulongeshe ne avua bayidi bende ba kumpala bitabe anyi? Ntshinyi tshidi mua kukujadikila bualu ebu? Kudi anu mushindu umuepele, tuambe ne: kuenza mudimu ne Bible bu tshipiminu.
Mona bualu ebu: Yezu Kristo uvua unemeka bikole Mifundu Minsantu bualu n’Dîyi dia Nzambi. Kavua wanyisha bantu bavua batekesha bukole budi nabu malongesha a mu Bible pa kutamba kuimanyina pa bilele bia bantu. (Mâko 7:9-13) Tudi mua kuambilamu ne: bayidi balelela ba Yezu badi bangatshila malongesha abu mu Bible. Nunku mbimpe bua muena Kristo yonso adiebeje ne: ‘Malongesha a mu tshitendelelu tshietu adiku umvuangana ne Bible anyi?’ Bua kuandamuna lukonko alu, kuenaku mua kufuanyikija malu adi tshitendelelu tshienu tshilongesha ne tshidi Bible wamba menemene anyi?
Yezu wakamba ne: ntendelelu wetu udi ne bua kuimanyina pa bulelela budi mu Bible. (Yone 4:24; 17:17) Ne mupostolo Paulo wakamba pende ne: bua kupeta lupandu tudi ne bua kufika “ku dimanya dijalame dia bulelela.” (1 Timote 2:4) Nanku mbia mushinga bua malongesha etu ikale mimanyine pa bulelela bujalame bua mu Bible. Ke bua tshinyi lupandu luetu ludi mu njiwu.
MUTUDI MUA KUFUANYIKIJA MALU ATUDI TUITABUJA NE BIBLE
Tudi tukulomba bua ubale nkonko isambombo idibu bele mu tshiena-bualu etshi ne utangile mandamuna adi Bible ufila ku nkonko ayi. Bala mêyi a mvese idibu bafile, ne elangana meji bua mandamuna au. Pashishe diebeja ne: ‘Malu adi Bible ulongesha adiku apetangana ne a mu tshitendelelu tshietu anyi?’
Nkonko mikese eyi idi mua kukuambuluisha bua kuenza difuanyikija dia mushinga mukole diutu katshia kuyi muanji kuenza. Udiku musue kufuanyikija malongesha makuabu a mu tshitendelelu tshienu ne tshidi Bible wamba anyi? Bantemu ba Yehowa nebikale ne disanka dia kukuambuluisha bua ukonkonone bimpe bulelela budi mu Bible. Kuenaku mua kulomba Ntemu kampanda bua akulongeshe Bible kuyi ufuta kantu anyi? Anyi udi mua kubuela mu site wetu wa Enternete wa jw.org.


text:
Yabina mukalenge wa Kanâna udi ukengesha Isalele (1-3)
Muprofete mukaji Debola ne mulumbuluishi Balaka (4-16)
Yaele udi ushipa Sisela mfumu wa tshiluilu (17-24)
4 Kadi panyima pa lufu lua Ehuda, bena Isalele bakenza kabidi malu mabi ku mêsu kua Yehowa.+2 Nunku Yehowa wakabapana mu tshianza tshia Yabina mukalenge wa Kanâna+ uvua ukokesha mu Hasô. Mfumu wa tshiluilu tshiende uvua Sisela uvua musombele mu Haloshete+ wa bisamba.*3 Bena Isalele bakadila kudi Yehowa,+ bualu Yabina* uvua ne matempu a mvita 900 mikale ne miele mikobame,*+ ne wakakengesha bena Isalele ne tshikisu+ bidimu 20.4 Mpindieu Debola, muprofete mukaji,+ mukaji wa Lapidota, uvua ulumbuluisha Isalele tshikondo atshi.5 Uvua ne tshibidilu tshia kusombela muinshi mua dibue dia ngaji dia Debola pankatshi pa Lama+ ne Betele+ mu buloba bua mikuna bua Efelayima; bena Isalele bavua babanda kudiye bua dilumbuluisha.6 Wakabikidisha Balaka+ muana wa Abinoama ku Kedeshe-nafatale,+ kumuambilaye ne: “Yehowa Nzambi wa Isalele ki mmuambe dîyi anyi? ‘Ndaku, uye* ku mukuna wa Tabô, uye ne bantu balume binunu 10 ba mu Nafatale ne ba mu Zebulona.7 Nenkutumine Sisela, mfumu wa tshiluilu tshia Yabina, pamue ne matempu ende a mvita ne bisumbu biende bia basalayi ku kasulu* ka Kishona,+ ne nemmufile mu tshianza tshiebe.’”+8 Ke Balaka kumuambila ne: “Wewe muye nanyi, nenye, kadi wewe kuyi muye nanyi, tshiena nya to.”9 Nunku wakamuambila ne: “Bulelela, meme nenye nebe. Kadi mvita iudi uyila kayakukupetesha butumbi to, bualu Yehowa neafile Sisela mu tshianza tshia muntu mukaji.”+ Nunku Debola wakajuka, kuyaye ne Balaka ku Kedeshe.+10 Balaka wakabikidisha Zebulona ne Nafatale+ ku Kedeshe, ne bantu balume binunu 10 bakalonda mu makasa ende. Debola pende wakabanda nende.11 Mpindieu Hebê muena Kene uvua muditapulule ne bena Kene,+ ndelanganyi ya Hobaba, tatuende muenu wa Mose,+ ne ntenta wende uvua muasa pabuipi ne mutshi munene wa mu Sânanima, udi ku Kedeshe.12 Bakambila Sisela ne: Balaka muana wa Abinoama uvua mubande ku mukuna wa Tabô.+13 Diakamue Sisela wakasangisha matempu ende onso a mvita, matempu 900 mikale ne miele mikobame,* ne bisumbu bionso bia basalayi bivuaye nabi ku Haloshete wa bisamba bua kuya ku kasulu* ka Kishona.+14 Nunku Debola wakambila Balaka ne: “Juka, bualu edi ke dituku didi Yehowa ufila Sisela mu tshianza tshiebe. Yehowa kena uya kumpala kuebe anyi?” Ke Balaka kupueka mukuna wa Tabô ne bantu balume binunu 10 benda bamulonda.15 Pashishe Yehowa wakabueja Sisela ne matempu ende onso a mvita ne tshiluilu tshiende tshionso mu kayumbayumba+ kumpala kua muele wa mvita wa Balaka. Ndekelu wa bionso Sisela wakatuluka mu dikalu diende, kunyemaye lua makasa.16 Balaka wakalonda matempu a mvita ne tshiluilu atshi too ne ku Haloshete wa bisamba. Nunku tshiluilu tshijima tshia Sisela tshiakapona ku muele wa mvita; kakuvua muntu nansha umue uvua mushale to.+17 Kadi Sisela wakanyemena ku ntenta wa Yaele+ mukaji wa Hebê+ muena Kene lua makasa, bualu kuvua ditalala pankatshi pa Yabina+ mukalenge wa Hasô ne nzubu wa Hebê muena Kene.18 Pashishe Yaele wakapatuka bua kusambakena ne Sisela, kumuambilaye ne: “Buela mukalenge wanyi, buelela munemu. Kutshinyi to.” Nunku wakabuela mu ntenta wende, yeye kumubuikila mbulankete.19 Ke Sisela kumuambila ne: “Mpesha koku ndambu wa mâyi a kunua, bualu ndi ne nyota.” Nunku Yaele wakakangula mulondo wa mabele wa tshiseba, kumupeshaye tshiakunua,+ pashishe Yaele kumubuikilaye kabidi.20 Sisela kumuambila ne: “Imana ku tshibuelelu tshia ntenta, ne muntu yeye mulue mukuebeje ne: ‘Muntu udi muaba eu anyi?’ wambe ne: ‘Tòo!’”21 Kadi Yaele mukaji wa Hebê wakangata mpopo wa ku ntenta ne nyindu mu tshianza tshiende. Pashishe pavua Sisela mulale tulu tukole, mutshioke, wakasemena kudiye bitekete bitekete, yeye kumupopela mpopo mu luseke lua mutu, kumubuejaye mu buloba, yeye kufua.+22 Balaka wakaya kuntu aku wenda ulonda Sisela, ke Yaele kupatuka bua kusambakena nende, kuambaye ne: “Luaku, nkuleje muntu uudi ukeba.” Yeye kubuela nende, kumonaye Sisela mulale mufue, ne mpopo wa ku ntenta mubuele mu luseke lua mutu wende.23 Nunku dituku adi, Nzambi wakatshimuna Yabina mukalenge wa Kanâna kumpala kua bena Isalele.+24 Tshianza tshia bena Isalele tshivua tshienda anu tshikolela Yabina mukalenge wa Kanâna+ too ne pakabutulabu Yabina mukalenge wa Kanâna.+